               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.3.2017
            COM(2017) 132 final
            2017/0058(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην όγδοη διάσκεψη των συμβαλλομένων μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α και Γ

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Η σύμβαση της Στοκχόλμης για τους έμμονους οργανικούς ρύπους (POP)
                     1
                   εγκρίθηκε τον Μάιο του 2001 στο πλαίσιο του Προγράμματος των Ηνωμένων Εθνών για το Περιβάλλον (UNEP). Η Ευρωπαϊκή Ένωση και τα κράτη μέλη της
                     2
                   είναι συμβαλλόμενα μέρη της Σύμβασης,
                     3
                   της οποίας οι διατάξεις ενσωματώθηκαν στο ενωσιακό δίκαιο με τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/EOK
                     4
                   («ο κανονισμός POP»).

                  Γενικός στόχος της σύμβασης της Στοκχόλμης είναι η προστασία της ανθρώπινης υγείας και του περιβάλλοντος από τους POP. Γίνεται ειδική αναφορά στην αρχή της προφύλαξης, όπως αυτή διατυπώνεται στην Αρχή 15 της Διακήρυξης του Ρίο του 1992 για το περιβάλλον και την ανάπτυξη. Η αρχή αυτή τίθεται σε εφαρμογή με το άρθρο 8 της Σύμβασης, το οποίο ορίζει τους κανόνες καταχώρισης πρόσθετων χημικών ουσιών στα παραρτήματά της.

                  Κατά την όγδοη διάσκεψη των μερών (COP 8) τον Απρίλιο/Μάιο του 2017, θα πρέπει να ληφθούν τρεις αποφάσεις για να προστεθούν ο δεκαβρωμοδιφαινυλαιθέρας (εμπορικό μείγμα, c-decaBDE) και οι χλωριωμένες παραφίνες μικρής αλυσίδας στο παράρτημα A (κατάργηση) και το εξαχλωροβουταδιένιο στο παράρτημα Γ (ακούσια παραγωγή). Το εξαχλωροβουταδιένιο περιλαμβάνεται ήδη στο παράρτημα Α και θα πρέπει επίσης να εξεταστεί το ενδεχόμενο καταχώρισής του στο παράρτημα Γ, σύμφωνα με τη σύσταση της επιτροπής εξέτασης έμμονων οργανικών ρύπων (POPRC), δεδομένου ότι υπάρχουν αρκετές ακούσιες εκλύσεις του.

                  Όσον αφορά τις τρεις ουσίες, η παραγωγή, η διάθεση στην αγορά, η χρήση και η τυχαία εκπομπή τους έχουν ήδη τερματιστεί ή περιοριστεί σημαντικά στην Ένωση, ενώ δεν μπορεί να αποκλειστεί ότι ακόμη παράγονται, διατίθενται στην αγορά, χρησιμοποιούνται και/ή εκπέμπονται ακούσια, σε σημαντικές ποσότητες, σε άλλες χώρες. Λόγω του ενδεχόμενου μεταφοράς των εν λόγω χημικών ουσιών σε μεγάλες αποστάσεις, τα μέτρα που λαμβάνονται σε εθνικό ή σε ενωσιακό επίπεδο δεν επαρκούν για να εξασφαλίσουν υψηλά επίπεδα προστασίας του περιβάλλοντος και της ανθρώπινης υγείας, αλλά, αντιθέτως, χρειάζονται μεγαλύτερης εμβέλειας διεθνή μέτρα.

               Συστάσεις της επιτροπής POP

               Δεκαβρωμοδιφαινυλαιθέρας (εμπορικό μείγμα, c-decaBDE)

               Κατά την 11η συνεδρίασή της, η επιτροπή POPRC ενέκρινε την αξιολόγηση διαχείρισης κινδύνου για τον δεκαβρωμοδιφαινυλαιθέρα (εμπορικό μείγμα, c-decaBDE). Η αξιολόγηση της διαχείρισης κινδύνων κατέληξε, μεταξύ άλλων, στο συμπέρασμα ότι:

               –Το c-decaBDE είναι ένα χημικό προϊόν που παράγεται εκ προθέσεως και το οποίο αποτελείται από την πλήρως βρωμιωμένη ομοειδή ουσία decaBDE ή BDE-209 (≥ 90 - 97%), με μικρές ποσότητες εννεα- και οκτα-βρωμοδιφαινυλαιθέρα. Το c-decaBDE αποτελεί αντικείμενο έρευνας ως προς τις δυνητικές επιπτώσεις του στην υγεία και το περιβάλλον για περισσότερο από μια δεκαετία και υπόκειται σε περιορισμούς και προαιρετικές ενέργειες διαχείρισης του κινδύνου σε ορισμένες χώρες και περιφέρειες, καθώς και από ορισμένες επιχειρήσεις. Ωστόσο, το c-decaBDE εξακολουθεί να παράγεται σε μερικές χώρες παγκοσμίως.

               –Το c-decaBDE εκπέμπεται στο περιβάλλον σε όλα τα στάδια του κύκλου ζωής του, αλλά οι υψηλότερες εκπομπές θεωρείται ότι λαμβάνουν χώρα κατά την ωφέλιμη διάρκεια ζωής και κατά το στάδιο των αποβλήτων. Στοιχεία παρακολούθησης δείχνουν ότι τα επίπεδα c-decaBDE είναι γενικά υψηλότερα κοντά σε σημεία απόρριψης λυμάτων και στις περιοχές γύρω από εγκαταστάσεις ηλεκτρονικών αποβλήτων και ανακύκλωσης. Η μέση ωφέλιμη διάρκεια ζωής του ηλεκτρικού και ηλεκτρονικού εξοπλισμού είναι περίπου 10 έτη και, ως εκ τούτου, το c-decaBDE θα συνεχίσει να εκλύεται στο περιβάλλον μέσω των αντικειμένων που θα συνεχίσουν χρησιμοποιούνται για αρκετά ακόμη έτη. Το πιο αποτελεσματικό μέτρο ελέγχου για τη μείωση των εκλύσεων c-decaBDE και του κύριου συστατικού του, του BDE-209, είναι η καταχώρισή του BDE-209 (c-decaBDE) στο παράρτημα Α της Σύμβασης, χωρίς ειδικές εξαιρέσεις.

               Κατά τη 12η συνεδρίασή της, η επιτροπή POPRC αποφάσισε, σύμφωνα με την παράγραφο 9 του άρθρου 8 της Σύμβασης, να διατυπωθούν συστάσεις προς τη διάσκεψη των μερών να εξετάσει το ενδεχόμενο καταχώρισης του δεκαβρωμοδιφαινυλαιθέρα (BDE-209· decaBDE) του c-decaBDE στο παράρτημα Α της Σύμβασης, με ειδικές εξαιρέσεις για ορισμένα ανταλλακτικά κρίσιμης σημασίας  (τα οποία θα προσδιοριστούν περαιτέρω) για την αυτοκινητοβιομηχανία και την αεροδιαστημική βιομηχανία.

               Για την αυτοκινητοβιομηχανία, η επιτροπή POPRC συνέστησε η παραγωγή και η χρήση του c-decaBDE να περιορίζεται σε ορισμένα ανταλλακτικά για χρήση σε παλαιά οχήματα. Ως παλαιά οχήματα ορίζονται τα οχήματα των οποίων η μαζική παραγωγή έχει πλέον σταματήσει και των οποίων τα ανταλλακτικά εμπίπτουν σε μία ή περισσότερες από τις ακόλουθες κατηγορίες:

               α) Σύστημα μετάδοσης κίνησης και εφαρμογές «κάτω από το καπό» όπως καλώδιο μπαταρίας, καλώδιο ενδοσύνδεσης μπαταρίας, σωλήνας κινητών κλιματιστικών (MAC), συστήματα μετάδοσης κίνησης, δακτύλιοι πολλαπλής εξαγωγής, μόνωση «κάτω από το καπό», καλωδίωση και πλεξούδες καλωδίων «κάτω από το καπό» (καλωδίωση κινητήρα, κ.λπ.), αισθητήρες ταχύτητας, εύκαμπτοι σωλήνες, ανεμιστήρες και αισθητήρες κρουστικής καύσης·

               β) Εφαρμογές συστήματος καυσίμου όπως σωληνάκια καυσίμου, δεξαμενές καυσίμου και δεξαμενές καυσίμου κάτω από το αμάξωμα·

               γ) Είδη πυροτεχνίας και εφαρμογές που επηρεάζονται από είδη πυροτεχνίας όπως καλώδια ανάφλεξης αερόσακων, καλύμματα/υφάσματα καθισμάτων (μόνο εάν σχετίζονται με τον αερόσακο) και αερόσακοι (εμπρόσθιοι και πλευρικοί).

               Για την αεροδιαστημική βιομηχανία, η σταδιακή κατάργηση του c-decaBDE σε νέα αεροσκάφη έως το 2018 εφαρμόζεται σε ευρεία κλίμακα, ενώ η αεροδιαστημική και η αμυντική βιομηχανία στην Ευρώπη και στη Βόρεια Αμερική παρείχαν αντικρουόμενες πληροφορίες όσον αφορά το χρονοδιάγραμμα σταδιακής κατάργησης του c-decaBDE στους υφιστάμενους τύπους αεροσκαφών και στα ανταλλακτικά για τους υφιστάμενους τύπους αεροσκαφών. Σύμφωνα με ορισμένες πληροφορίες, είναι εφικτή η σταδιακή κατάργηση του c-decaBDE έως το 2018, ενώ υπήρξε επίσης αίτημα εξαίρεσης με σκοπό τη συνέχιση της χρήσης του c-decaBDE σε όλα τα ανταλλακτικά των υφιστάμενων τύπων αεροσκαφών για την εναπομένουσα διάρκεια ζωής των προϊόντων τους. Η επιτροπή POPRC κατέληξε στο συμπέρασμα ότι οι πληροφορίες που παρασχέθηκαν για τα ανταλλακτικά που περιέχουν c-decaBDE και τα οποία χρησιμοποιούνται σε υφιστάμενους τύπους αεροσκαφών δεν της επέτρεπαν να προσδιορίσει περαιτέρω τα ανταλλακτικά κρίσιμης σημασίας.

               Χλωριωμένες παραφίνες μικρής αλυσίδας (SCCP)

               Κατά τη δωδέκατη συνεδρίασή της, η επιτροπή POPRC ενέκρινε την αξιολόγηση διαχείρισης κινδύνου για τις χλωριωμένες παραφίνες μικρής αλυσίδας (SCCP). Η αξιολόγηση της διαχείρισης κινδύνων κατέληξε μεταξύ άλλων στο συμπέρασμα, ότι:

               –Οι SCCP μπορεί να εκλυθούν στο περιβάλλον σε όλα τα στάδια της ζωής τους: κατά την παραγωγή, την αποθήκευση, τη μεταφορά, τη χρήση και τη διάθεση SCCP και προϊόντων που περιέχουν SCCP. Παρότι τα δεδομένα είναι περιορισμένα, κύριες πηγές έκλυσης των SCCP είναι πιθανώς η τυποποίηση και η παρασκευή προϊόντων που περιέχουν SCCP, όπως τα πλαστικά PVC, καθώς και η χρήση τους σε μεταλλουργικά ρευστά.

               –Η συμπερίληψη των SCCP στο παράρτημα Α ή Β της Σύμβασης για την εξάλειψη ή τον περιορισμό της παραγωγής και χρήσης των SCCP αναμένεται να οδηγήσει σε οφέλη για την ανθρώπινη υγεία, το περιβάλλον, τη γεωργία και τους ζώντες οργανισμούς. Τα οφέλη από την εξάλειψη ή τον περιορισμό των SCCP θεωρούνται σημαντικά, δεδομένου του κόστους που συνδέεται με τις σημαντικές αρνητικές επιπτώσεις στην ανθρώπινη υγεία και το περιβάλλον που ενδέχεται να προκύψουν από τη συνέχιση της παραγωγής και χρήσης των SCCP.

               Κατά τη 12η συνεδρίασή της, η επιτροπή POPRC αποφάσισε, σύμφωνα με την παράγραφο 9 του άρθρου 8 της Σύμβασης, να διατυπωθούν συστάσεις προς τη διάσκεψη των μερών να εξετάσει το ενδεχόμενο καταχώρισης των χλωριωμένων παραφινών μικρής αλυσίδας στο παράρτημα Α της Σύμβασης, συμπεριλαμβανομένων ελέγχων για τον περιορισμό της παρουσίας των SCCP σε άλλα μείγματα χλωριωμένων παραφινών, με ή χωρίς ειδικές εξαιρέσεις. Η επιτροπή POPRC έκρινε ότι η ΕΕ έχει λάβει μέτρα για τον περιορισμό της περιεκτικότητας σε SCCP άλλων μειγμάτων χλωριωμένων παραφινών, γεγονός που καταδεικνύει ότι ο έλεγχος της ακούσιας παραγωγής είναι τεχνικά εφικτός. Στην ΕΕ επιτρέπεται μόνο η χρήση ουσιών ή παρασκευασμάτων που περιέχουν SCCP σε συγκεντρώσεις έως 1 % κατά βάρος ή αντικειμένων που περιέχουν SCCP σε συγκεντρώσεις έως 0,15% κατά βάρος. Ωστόσο, στην απόφαση που εξέδωσε κατά τη 12η συνεδρίασή της, η επιτροπή POPRC δεν καθόρισε συγκεκριμένα όρια.

               Εξαχλωροβουταδιένιο (HCBD)

               Κατά την ένατη συνεδρίασή της, η επιτροπή POPRC ενέκρινε την αξιολόγηση διαχείρισης κινδύνων για το εξαχλωροβουταδιένιο (HCBD). Η αξιολόγηση της διαχείρισης κινδύνων κατέληξε μεταξύ άλλων στο συμπέρασμα, ότι:

               –Το HCBD προκύπτει ως παραπροϊόν από διαδικασίες βιομηχανικής παραγωγής (ιδίως από την παραγωγή άλλων χλωριωμένων υδρογονανθράκων και από την παραγωγή μαγνησίου). Είναι γνωστά τα μέτρα που επιτρέπουν την ελαχιστοποίηση των εκπομπών κατά τη διάρκεια της παραγωγής και έχουν ήδη εφαρμοστεί σε χώρες που είναι μέρη της σύμβασης της Στοκχόλμης.

               –Το HCBD προκύπτει ακούσια κατά την καύση και άλλες θερμικές και βιομηχανικές διεργασίες. Η λήψη μέτρων για τον περιορισμό των ακούσιων εκλύσεων POP στο πλαίσιο τέτοιων διεργασιών θα οδηγήσει στην περαιτέρω μείωση των εκλύσεων HCBD. Η παρακολούθηση των HCBD μπορεί να έχει ως αποτέλεσμα πρόσθετες δαπάνες.

               Το HCBD εκλύεται σε άγνωστο βαθμό σε παλαιούς χώρους διάθεσης αποβλήτων. Υφίστανται μέτρα ελέγχου για την ελαχιστοποίηση των εκλύσεων αυτών. Η επιτροπή POPRC, κατά την 9η συνεδρίασή της τον Οκτώβριο 2013, συνέστησε την προσθήκη του HCBD στα παραρτήματα Α και Γ της Σύμβασης, χωρίς εξαίρεση.

               Σύμφωνα με το άρθρο 8 παράγραφος 9 της Σύμβασης, η επιτροπή POPRC υπέβαλε τις εν λόγω συστάσεις προς εξέταση από την COP 7 κατά τη συνεδρίαση της τελευταίας, τον Μάιο του 2015. Η COP 7 αποφάσισε να προσθέσει το HCBD στο παράρτημα Α της Σύμβασης και ζήτησε τη συλλογή περαιτέρω πληροφοριών σχετικά με τις πηγές ακούσιας έκλυσης HCBD, με σκοπό τη λήψη καλύτερα τεκμηριωμένων αποφάσεων κατά την COP 8 σχετικά με την πιθανή καταχώριση στο παράρτημα Γ. Η επιτροπή POPRC, κληθείσα να αξιολογήσει τις εν λόγω πληροφορίες, κατέληξε κατά τη 12η συνεδρίασή της στο συμπέρασμα ότι, μολονότι η ακούσια παραγωγή και οι εκλύσεις μειώθηκαν κατά τις τελευταίες δεκαετίες, οι υφιστάμενες και εναπομένουσες πηγές εξακολουθούν να είναι σημαντικές όσον αφορά την ακούσια παραγωγή και έκλυση του HCBD. Η εφαρμογή των βέλτιστων διαθέσιμων τεχνικών (ΒΔΤ) και των βέλτιστων περιβαλλοντικών πρακτικών (ΒΠΠ) έχουν σημαντικά ευεργετικά αποτελέσματα σε ό,τι αφορά τον περαιτέρω έλεγχο και τη μείωση των εκπομπών. Οι δαπάνες για την εφαρμογή μέτρων σχετικά με τη μείωση των εκλύσεων HCBD, την επιβολή και την εποπτεία θεωρείται ότι είναι περιορισμένες, δεδομένου ότι εφαρμόζονται ήδη τα μέτρα ελέγχου για άλλους ακούσιους POP.

               Άλλες πιθανές ενέργειες της διάσκεψης των μερών

               Υπερφθοροκτανοσουλφονικό οξύ (PFOS)

               Το υπερφθοροκτανοσουλφονικό οξύ (PFOS), τα άλατά του και το υπερφθοριωμένο σουλφονικό φθορίδιο (PFOS-F) παρατίθενται στο παράρτημα Β της Σύμβασης, με τους αποδεκτούς σκοπούς για τους οποίους εξακολουθεί να επιτρέπεται η παραγωγή και η χρήση. Κατά τη δωδέκατη συνεδρίασή της, η επιτροπή POPRC ενέκρινε ενοποιημένη καθοδήγηση σχετικά με εναλλακτικές λύσεις για το υπερφθοροκτανοσουλφονικό οξύ (PFOS) και τις σχετικές χημικές ουσίες. Στην εν λόγω καθοδήγηση περιλαμβάνονται συστάσεις για τη χρήση εναλλακτικών λύσεων για τις χρήσεις των PFOS που εξακολουθούν να επιτρέπονται ως αποδεκτοί σκοποί σύμφωνα με τη Σύμβαση.

               Η καθοδήγηση καταλήγει στο συμπέρασμα ότι φθοριούχες ή μη φθοριούχες εναλλακτικές λύσεις υφίστανται για όλες σχεδόν τις τρέχουσες χρήσεις των PFOS. Παρότι οι εναλλακτικές λύσεις ενδέχεται να είναι αρχικά ελαφρώς ακριβότερες και λιγότερο αποτελεσματικές, μπορεί να είναι λιγότερο επικίνδυνες, κάτι το οποίο πρέπει να αξιολογηθεί  αναλόγως. Δεδομένου ότι η αξιολόγηση είναι αρκετά σύνθετη διαδικασία, η επιτροπή POPRC θεώρησε ότι ενδέχεται να είναι απαραίτητο να γίνεται συχνότερη χρήση του άρθρου 9 πρώτο εδάφιο στοιχείο β) της Σύμβασης, το οποίο ορίζει ότι κάθε συμβαλλόμενο μέρος οφείλει να διευκολύνει ή να ανταλλάσσει πληροφορίες σχετικά με εναλλακτικές λύσεις για τους έμμονους οργανικούς ρύπους, συμπεριλαμβανομένων των πληροφοριών σχετικά με τους κινδύνους εξ αυτών καθώς και το σχετικό οικονομικό και κοινωνικό κόστος.

               Κατά την αξιολόγηση εναλλακτικών λύσεων, θα πρέπει να λαμβάνεται υπόψη ότι οι χημικές ουσίες με δομή παρόμοια με αυτή των απαριθμούμενων ουσιών PFOS θα μπορούσαν να προκαλέσουν ανησυχία παρόμοια με αυτή που προκαλούν οι τελευταίες. Ως εκ τούτου, η επιτροπή POPRC τόνισε ότι θα χρειαστεί να καταβληθούν αυξημένες προσπάθειες για τη μελέτη των τοξικολογικών και περιβαλλοντικών ιδιοτήτων των εναλλακτικών επιλογών και τη δημοσιοποίηση και διασφάλιση της αξιοπιστίας των πληροφοριών που προκύπτουν. Η επίτευξη μεγαλύτερης διαφάνειας στο πλαίσιο της διεθνούς συνεργασίας και στον ιδιωτικό τομέα μπορεί να οδηγήσει στην εξοικονόμηση πόρων και την επιτάχυνση των διαδικασιών.

               Η επιτροπή POPRC κατέληξε στο συμπέρασμα ότι υπάρχουν εναλλακτικές λύσεις για τους αποδεκτούς σκοπούς της χρήσης PFOS στον τομέα της φωτογραφικής απεικόνισης, σε πυροσβεστικό αφρό, σε ορισμένα ιατροτεχνολογικά προϊόντα [όπως στρώματα συμπολυμερούς αιθυλενίου τετραφθοροαιθυλενίου (ETFE) και παραγωγή αδιαφανούς στις ακτίνες ETFE, διαγνωστικά ιατροτεχνολογικά προϊόντα in vitro και χρωματικά φίλτρα CCD] και στην επιμετάλλωση (λειτουργική επιμετάλλωση) αποκλειστικά σε συστήματα κλειστού βρόχου.

               Για τους ακόλουθους αποδεκτούς σκοπούς της χρήσης PFOS, η POPRC δεν κατέληξε σε συμπέρασμα σχετικά με το αν είναι τεχνικά δυνατό να χρησιμοποιηθούν εναλλακτικές λύσεις, καθώς έλειπαν λεπτομερείς πληροφορίες για τις εναλλακτικές λύσεις όσον αφορά τα χημικά: υδραυλικά ρευστά για την αεροπορία, φωτοευαίσθητες ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα.

               Όσον αφορά τη χρήση PFOS στα δολώματα εντόμων για την καταπολέμηση των μυρμηγκιών - κοπτών φύλλων Atta spp. και Acromyrmex spp., η επιτροπή POPRC κατέληξε στο συμπέρασμα ότι η χρήση εναλλακτικών λύσεων φαίνεται ότι είναι εφικτή για ορισμένες χώρες αλλά όχι ακόμη για όλες.

               Η γραμματεία της Σύμβασης καλείται βάσει της απόφασης SC-7/5 να συντάξει έγγραφο στο οποίο προβλέπονται οι πιθανές ενέργειες της διάσκεψης των συμβαλλομένων μερών σε περίπτωση που καταλήξει στο συμπέρασμα ότι δεν υφίσταται συνεχής ανάγκη για τους διάφορους αποδεκτούς σκοπούς για το υπερφθοροκτανοσουλφονικό οξύ, τα άλατά του και το υπερφθοριωμένο σουλφονικό φθορίδιο που απαριθμούνται στο παράρτημα Β προς εξέταση κατά την όγδοη συνεδρίαση της διάσκεψης των συμβαλλομένων μερών.

               •Συνοχή με τις πολιτικές της Ένωσης

               decaBDE και ενωσιακό δίκαιο

               Η οδηγία 2011/65/ΕΕ (οδηγία σχετικά με τον περιορισμό της χρήσης επικίνδυνων ουσιών) περιορίζει τη χρήση του δεκαβρωμοδιφαινυλαιθέρα σε ηλεκτρικό και ηλεκτρονικό εξοπλισμό
                  5
               . Η παρασκευή, η διάθεση στην αγορά ή η χρήση του δεκαβρωμοδιφαινυλαιθέρα (decaBDE) είτε ως ουσίας ή ως συστατικού άλλων ουσιών, μειγμάτων και αντικειμένων υπόκειται σε περιορισμούς δυνάμει του κανονισμού (ΕΕ) αριθ. 2017/227 της Επιτροπής, ο οποίος θεσπίζει μια νέα καταχώριση 67 στο παράρτημα XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (REACH)
                  6
               . Σύμφωνα με την καταχώριση 67, η παρασκευή, η διάθεση στην αγορά ή η χρήση δεκαβρωμοδιφαινυλαιθέρα επιτρέπεται μόνο για την παραγωγή αεροσκαφών
                  7
                έως τις 2 Μαρτίου 2027, για τα ανταλλακτικά των αεροσκαφών που θα παραχθούν πριν από τη λήξη της προθεσμίας αυτής και για την παραγωγή ανταλλακτικών για μηχανοκίνητα οχήματα, γεωργικά και δασικά οχήματα ή μηχανήματα
                  8
                που θα έχουν παραχθεί πριν από τις 2 Μαρτίου 2019. Επίσης, εξαιρείται ο ηλεκτρικός και ηλεκτρονικός εξοπλισμός που εμπίπτει στο πεδίο εφαρμογής της οδηγίας σχετικά με τον περιορισμό της χρήσης επικίνδυνων ουσιών, καθώς και τα αντικείμενα που θα έχουν διατεθεί στην αγορά πριν από τις 2 Μαρτίου 2019. Ο περιορισμός δημοσιεύτηκε στην Επίσημη Εφημερίδα στις 10 Φεβρουαρίου 2017
                  9
               .

               Η καταχώριση του decaBDE στο παράρτημα Α της Σύμβασης με το πεδίο εφαρμογής που προτείνει η επιτροπή POPRC απαιτεί τροποποίηση του παραρτήματος Α του κανονισμού POP και θα έχει συνέπειες στο ενωσιακό δίκαιο, δεδομένου ότι θα πρέπει να διαγραφούν ορισμένες παρεκκλίσεις που ισχύουν δυνάμει του κανονισμού REACH. Παρότι παρασχέθηκε σε όλους τους κλάδους της βιομηχανίας η δυνατότητα να συμμετάσχουν στη διαδικασία επανεξέτασης βάσει της Σύμβασης, η απουσία παρατηρήσεων από τις βιομηχανίες γεωργικών και δασικών οχημάτων και μηχανημάτων δεν μπορεί να θεωρηθεί ως ένδειξη ότι οι παρεκκλίσεις που χορηγήθηκαν πρόσφατα βάσει του κανονισμού REACH για τους εν λόγω κλάδους δεν είναι πλέον αναγκαίες. Ως εκ τούτου, η Επιτροπή θα διαβουλευτεί με τα σχετικά ενδιαφερόμενα μέρη που συμμετέχουν στη διαδικασία δυνάμει του κανονισμού REACH πριν από την COP 8, ώστε να μπορέσουν να παράσχουν περαιτέρω διευκρινίσεις. Εφόσον μπορεί να αποδειχθεί η ανάγκη χορήγησης εξαιρέσεων δυνάμει του κανονισμού REACH, η Ένωση θα πρέπει να υποβάλει στην COP 8 αίτημα χορήγησης των εν λόγω εξαιρέσεων.

               SCCP και ενωσιακό δίκαιο

               Οι SCCP περιλαμβάνονται στο πρωτόκολλο για τους POP της Σύμβασης για τη διαμεθοριακή ρύπανση της ατμόσφαιρας σε μεγάλη απόσταση και, συνεπώς, τα μέρη καλούνται να μηδενίσουν την παραγωγή και τη χρήση τους. Δυνάμει του κανονισμού (ΕΕ) αριθ. 2015/2030
                  10
                της Επιτροπής σχετικά με την τροποποίηση του κανονισμού (ΕΕ) αριθ. 850/2004, απαγορεύεται στην Ένωση η παραγωγή, η διάθεση στην αγορά και η χρήση των SCCP.

               Ωστόσο, κατά παρέκκλιση, εξακολουθεί να επιτρέπεται η παραγωγή, η διάθεση στην αγορά και η χρήση ουσιών ή παρασκευασμάτων που περιέχουν SCCP σε συγκεντρώσεις έως 1% κατά βάρος ή αντικειμένων που περιέχουν SCCP σε συγκεντρώσεις έως 0,15% κατά βάρος. Επιπλέον, επιτρέπεται η χρήση για: α) ταινιόδρομους στην εξορυκτική βιομηχανία και σφραγιστικά υλικά για φράγματα που περιέχουν SCCP και που χρησιμοποιούνταν ήδη πριν από ή κατά την 4η Δεκεμβρίου 2015· και β) αντικείμενα που περιέχουν SCCP, εκτός από αυτά που αναφέρονται στο στοιχείο α) και χρησιμοποιούνταν ήδη πριν από ή κατά τη 10η Ιουλίου 2012.

               Η καταχώριση των SCCP στο παράρτημα Α με το πεδίο εφαρμογής που προτείνει η επιτροπή POPRC δεν αναμένεται να απαιτήσει αλλαγές της ενωσιακής νομοθεσίας, δεδομένου ότι η παραγωγή, η διάθεση στην αγορά και η χρήση των SCCP έχουν ήδη απαγορευτεί και έχουν ήδη καθοριστεί οριακές τιμές για την παρουσία των SCCP σε άλλα μείγματα χλωριωμένων παραφινών που προκύπτουν από τη διαδικασία παραγωγής.

               HCBD και ενωσιακό δίκαιο

               Το HCBD αποτελεί επικίνδυνη ουσία προτεραιότητας στο πλαίσιο της οδηγίας πλαίσιο για τα ύδατα (οδηγία 2000/60/EΚ)
                  11
               . Επιπλέον, το HCBD περιλαμβάνεται στο πρωτόκολλο για τους POP της σύμβασης της UNECE για τη διασυνοριακή ατμοσφαιρική ρύπανση μεγάλων αποστάσεων (CLRTAP) και, συνεπώς, τα μέρη καλούνται να μηδενίσουν την παραγωγή και τη χρήση τους. Με τον κανονισμό (ΕΕ) αριθ. 519/2012
                  12
                της Επιτροπής τέθηκε σε εφαρμογή η απαγόρευση στο δίκαιο της Ένωσης. Ωστόσο, εξακολουθούν να υφίστανται προβλήματα που αφορούν τα απόβλητα και τα μολυσμένα εδάφη, καθώς και την εξέταση μέτρων για την πρόληψη της επανεισαγωγής.

               Μολονότι έχει απαγορευτεί η παραγωγή των HCBD στην Ένωση, είναι ακόμη πιθανή η ακούσια παραγωγή τους στο πλαίσιο ορισμένων βιομηχανικών δραστηριοτήτων. Για τις εν λόγω δραστηριότητες, όταν πληρούνται τα κατώτατα όρια που ορίζονται από την οδηγία για τις βιομηχανικές εκπομπές (οδηγία 2010/75/ΕΕ
                  13
               ), απαιτείται να εφαρμόζονται οι βέλτιστες διαθέσιμες τεχνικές (ΒΔΤ) για την πρόληψη και τη μείωση των εκπομπών και των επιπτώσεων στο περιβάλλον, συνολικά.  Για τη λειτουργία της, μια βιομηχανική μονάδα πρέπει να λαμβάνει άδεια από την αρμόδια αρχή του κράτους μέλους. Οι εν λόγω άδειες πρέπει να περιλαμβάνουν οριακές τιμές εκπομπών για τους ρύπους που απαριθμούνται στο παράρτημα II της οδηγίας 2010/75/ΕΕ, καθώς και για άλλες ουσίες που είναι πιθανόν να εκλύονται σε σημαντικές ποσότητες, ανάλογα με τη φύση τους και τη δυνατότητα πολλαπλών μέσων μεταφοράς ρύπων.

               Η καταχώριση του HCBD στο παράρτημα Γ με το πεδίο εφαρμογής που προτείνει η επιτροπή POPRC δεν αναμένεται να απαιτήσει αλλαγές της ενωσιακής νομοθεσίας, δεδομένου ότι η πρόληψη και η μείωση των ακούσιων εκλύσεων HCBD έχουν ήδη αντιμετωπιστεί από την οδηγία 2010/75/ΕΕ.

               PFOS και ενωσιακό δίκαιο

               Η παραγωγή, η διάθεση στην αγορά και η χρήση των PFOS απαγορεύεται σύμφωνα με τον κανονισμό (ΕΚ) αριθ. 850/2004, αλλά χορηγούνται ορισμένες παρεκκλίσεις σύμφωνα με τους αποδεκτούς σκοπούς που ορίζονται στο παράρτημα Β της Σύμβασης και οι οποίοι έχουν καταχωριστεί με βάση τη Σύμβαση. Ανάλογα με το αποτέλεσμα της επανεξέτασης της συνεχιζόμενης ανάγκης για τους αποδεκτούς σκοπούς που θα διενεργήσει η COP 8, η οποία θα εξετάσει επίσης τη συνεχιζόμενη ανάγκη για τους αποδεκτούς σκοπούς στην Ένωση, ενδέχεται να χρειαστεί η αναθεώρηση της ενωσιακής νομοθεσίας δια της διαγραφής των παρεκκλίσεων που είναι πιθανό να μην είναι πλέον διαθέσιμες, δεδομένου ότι πλέον δεν τις χρειάζονται τα συμβαλλόμενα μέρη, συμπεριλαμβανομένης της Ένωσης.

               Η συνεχιζόμενη ανάγκη για τις παρεκκλίσεις στην Ένωση αποτελεί αντικείμενο συνεχούς ανάλυσης από την Επιτροπή σε συνεργασία με τα κράτη μέλη κατά τα τελευταία έτη, προκειμένου να προσδιοριστούν οι παρεκκλίσεις που δεν χρειάζονται πλέον, όπως απαιτείται από τη Σύμβαση. Η πιο πρόσφατη μελέτη (δεν έχει ακόμη δημοσιευτεί) καταλήγει στο συμπέρασμα ότι τρεις αποδεκτοί σκοποί εξακολουθούν να είναι αναγκαίοι στην Ένωση, δεδομένου ότι η βιομηχανία δεν έχει ακόμη καταργήσει τις εν λόγω χρήσεις: σε φωτοευαίσθητες ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα, και στην επιμετάλλωση (λειτουργική επιμετάλλωση) αποκλειστικά σε συστήματα κλειστού βρόχου. Οι εξαιρέσεις για τις εν λόγω χρήσεις θα πρέπει να συνεχίσουν να είναι διαθέσιμες κατά τα επόμενα έτη.

               Οι αποδεκτοί σκοποί χρήσης των PFOS στον τομέα της φωτογραφικής απεικόνισης και στα υδραυλικά ρευστά για την αεροπορία, οι οποίοι είναι επί του παρόντος καταχωρισμένοι από την ΕΕ στο πλαίσιο της Σύμβασης, δεν είναι πλέον απαραίτητοι, δεδομένου ότι η βιομηχανία εφαρμόζει ήδη εναλλακτικές λύσεις.

               Οι αποδεκτοί σκοποί χρήσης των PFOS στα δολώματα εντόμων για την καταπολέμηση των μυρμηγκιών - κοπτών φύλλων Atta spp. και Acromyrmex spp., σε πυροσβεστικό αφρό, σε ορισμένα ιατροτεχνολογικά προϊόντα [όπως στρώματα συμπολυμερούς αιθυλενίου τετραφθοροαιθυλενίου (ETFE) και παραγωγή αδιαφανούς στις ακτίνες ETFE, διαγνωστικά ιατροτεχνολογικά προϊόντα in vitro και χρωματικά φίλτρα CCD], οι οποίοι δεν έχουν καταχωριστεί από την ΕΕ στο πλαίσιο της Σύμβασης, θα πρέπει να διαγραφούν δεδομένου ότι υπάρχουν βιώσιμες εναλλακτικές λύσεις.

               Διαδικασία προσθήκης νέων ουσιών POP στα παραρτήματα της Σύμβασης και τροποποίησης των παραρτημάτων της

               Σύμφωνα με το άρθρο 8 της Σύμβασης, τα συμβαλλόμενα μέρη μπορούν να υποβάλλουν στη γραμματεία πρόταση καταχώρισης χημικών ουσιών στα παραρτήματα Α, Β και/ή Γ. Η εν λόγω πρόταση εξετάζεται από την επιτροπή εξέτασης έμμονων οργανικών ρύπων (επιτροπή POPRC).

               Εάν η εν λόγω εξέταση καταλήξει στο συμπέρασμα ότι, λόγω μεταφοράς σε μεγάλες αποστάσεις στο περιβάλλον, η χημική ουσία ενδέχεται να έχει τόσο σοβαρές δυσμενείς επιδράσεις στην ανθρώπινη υγεία και/ή στο περιβάλλον ώστε να δικαιολογούνται παγκόσμιας εμβέλειας μέτρα, η πρόταση προωθείται και διενεργείται αξιολόγηση της διαχείρισης κινδύνων, η οποία περιλαμβάνει ανάλυση των πιθανών μέτρων ελέγχου και των διαθέσιμων εναλλακτικών λύσεων. Με βάση τα στοιχεία αυτά, η επιτροπή POPRC διατυπώνει σύσταση για τη σκοπιμότητα του να εξετάσει η διάσκεψη των συμβαλλομένων μερών (COP) το ενδεχόμενο καταχώρισης της χημικής ουσίας στα παραρτήματα Α, Β και/ή Γ. Η τελική απόφαση λαμβάνεται από την COP.

               Οι τροποποιήσεις των παραρτημάτων Α, Β και/ή Γ αρχίζουν να ισχύουν για την Ένωση ένα έτος μετά από την ημερομηνία κατά την οποία ο θεματοφύλακας γνωστοποιεί την έγκρισή τους από την COP.

               Οι συστάσεις της επιτροπής POPRC και το ενωσιακό δίκαιο

               Η σύσταση της επιτροπής POPRC, εφόσον υιοθετηθεί από την COP τον Απρίλιο/Μάιο του 2017, θα έχει ως αποτέλεσμα τη διεθνή απαγόρευση της παραγωγής, της διάθεσης στην αγορά, της εισαγωγής/εξαγωγής και της χρήσης των ουσιών c-decaBDE και SCCP, με εξαίρεση την παραγωγή του c-decaBDE και τη χρήση του για ανταλλακτικά μηχανοκίνητων οχημάτων και πιθανώς αεροσκαφών. Η COP ενδέχεται να κληθεί να εξετάσει την ανάγκη για άλλες ειδικές εξαιρέσεις, δεδομένου ότι τα συμβαλλόμενα μέρη ενδέχεται να υποβάλουν αιτήματα προς αυτή.

               Η καταχώριση του c-decaBDE στο παράρτημα Α της Σύμβασης με το πεδίο εφαρμογής που προτείνει η επιτροπή POPRC θα απαιτήσει τροποποίηση του παραρτήματος Ι του κανονισμού POP και ενδέχεται να έχει συνέπειες στο ισχύον ενωσιακό δίκαιο.

               Η καταχώριση των SCCP στο παράρτημα Α και του HCBD στο παράρτημα Γ της Σύμβασης με το πεδίο εφαρμογής που προτείνει η επιτροπή POPRC δεν αναμένεται να απαιτήσει αλλαγές των υφιστάμενων καταχωρίσεων στα παραρτήματα του κανονισμού POP, αλλά θα απαιτήσει τη μεταφορά των εν λόγω χημικών ουσιών στο κατάλληλο παράρτημα του κανονισμού POP.

               Σύμφωνα με το άρθρο 14 παράγραφος 1 του εν λόγω κανονισμού, όταν προστίθενται ουσίες στη Σύμβαση, είναι δυνατόν να τροποποιηθούν τα παραρτήματα του κανονισμού με τις διαδικασίες επιτροπής που καθορίζονται στο άρθρο 5 στοιχείο α) της απόφασης 1999/468/EK
                  14
               , τηρουμένων των διατάξεων των άρθρων 10 και 11 του κανονισμού (EΕ) αριθ. 182/2011
                  15
               .

               Η θέση της Ευρωπαϊκής Ένωσης

               Με βάση τα ανωτέρω, κατά την όγδοη COP της σύμβασης της Στοκχόλμης, η Ένωση θα πρέπει να υποστηρίξει την προσθήκη:

               του decaBDE στο παράρτημα Α, με ειδικές εξαιρέσεις για τα ανταλλακτικά για την αυτοκινητοβιομηχανία και την αεροδιαστημική βιομηχανία, καθώς και ειδικές εξαιρέσεις για τα αεροσκάφη και τα ανταλλακτικά για τα γεωργικά και δασικά οχήματα και ορισμένα μηχανήματα, σύμφωνα με την ενωσιακή νομοθεσία. Σύμφωνα με τις συστάσεις της επιτροπής POPRC, η καταχώριση χωρίς «ειδικές εξαιρέσεις» για αεροσκάφη και για ανταλλακτικά για γεωργικά και δασικά οχήματα και ορισμένα μηχανήματα μπορεί να υποστηριχθεί εάν τα σχετικά ενδιαφερόμενα μέρη που συμμετέχουν στη διαδικασία βάσει του κανονισμού REACH δεν μπορούν να αποδείξουν, πριν από την COP 8, ότι οι εν λόγω εξαιρέσεις εξακολουθούν να είναι αναγκαίες,

               των SCCP στο παράρτημα Α, με όρους χρήσης και εξαιρέσεις που συνάδουν με την ενωσιακή νομοθεσία,

               του HCBD στο παράρτημα Γ, όπως έχει ήδη υποστηριχθεί στην COP 7, σύμφωνα με την ενωσιακή νομοθεσία.

               Επιπλέον, η Ένωση θα πρέπει να υποστηρίξει τη διαγραφή των αποδεκτών σκοπών για τις PFOS και τα παράγωγά τους που δεν είναι πλέον απαραίτητα στα συμβαλλόμενα μέρη, εκτός όσων χρησιμοποιούνται για φωτοευαίσθητες ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα, και στην επιμετάλλωση (λειτουργική επιμετάλλωση) αποκλειστικά σε συστήματα κλειστού βρόχου.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               Η διαδικαστική νομική βάση για την προτεινόμενη απόφαση του Συμβουλίου είναι το άρθρο 218 παράγραφος 9 της ΣΛΕΕ, η οποία αποτελεί την κατάλληλη βάση για πράξη που ορίζει τη θέση της Ευρωπαϊκής Ένωσης σε «όργανο που συνιστάται από διεθνή συμφωνία» (όπως η διάσκεψη των συμβαλλομένων μερών της σύμβασης της Στοκχόλμης) όταν το εν λόγω όργανο καλείται να θεσπίσει πράξεις που παράγουν έννομα αποτελέσματα.

               Η ουσιαστική νομική βάση είναι το άρθρο 192 παράγραφος 1 της ΣΛΕΕ, δεδομένου ότι τα μέτρα που έχουν συμφωνηθεί στο πλαίσιο της σύμβασης της Στοκχόλμης αποσκοπούν πρωτίστως στην επίτευξη ενός περιβαλλοντικού στόχου (δηλ. την εξάλειψη των έμμονων οργανικών ρύπων).

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

               Δεδομένου ότι οι SCCP περιλαμβάνονται ήδη στον κανονισμό (ΕΚ) αριθ. 850/2004 (κανονισμός POP), δεν απαιτείται καμία περαιτέρω διαβούλευση εντός της Ένωσης. Δεδομένου ότι το HCBD έχει ήδη καταχωριστεί στο παράρτημα Α της σύμβασης της Στοκχόλμης και στον κανονισμό (ΕΚ) αριθ. 850/2004 (κανονισμός POP), δεν απαιτείται καμία περαιτέρω διαβούλευση εντός της Ένωσης.

               Δεδομένου ότι η διάθεση στην αγορά και η χρήση του c-decaBDE υπόκειται σε περιορισμούς στην Ένωση δυνάμει της καταχώρισης 67 του παραρτήματος XVII του κανονισμού (ΕΚ) αριθ. 1907/2006 (REACH) και δεδομένης της ύπαρξης αποκλίσεων σε σχέση με τις συστάσεις της επιτροπής POPRC, κρίνεται αναγκαία η διεξαγωγή περαιτέρω διαβουλεύσεων για τη λήψη πληροφοριών προκειμένου να εξακριβωθεί το κατά πόσον είναι ακόμη απαραίτητες οι παρεκκλίσεις που χορηγήθηκαν πρόσφατα δυνάμει του κανονισμού REACH για τα αεροσκάφη και τα ανταλλακτικά για γεωργικά και δασικά οχήματα και ορισμένα μηχανήματα.

               Η συνεχιζόμενη ανάγκη της Ένωσης για τους αποδεκτούς σκοπούς των PFOS αποτελεί αντικείμενο συνεχούς ανάλυσης κατά τα τελευταία έτη από την Επιτροπή, σε συνεργασία με τα κράτη μέλη και τα ενδιαφερόμενα μέρη, μεταξύ άλλων μέσω μελετών στις οποίες αναλύεται η συνεχιζόμενη ανάγκη της Ένωσης για αποδεκτούς σκοπούς και συζητήσεων στο πλαίσιο των συνεδριάσεων των αρμόδιων αρχών στις οποίες συμμετέχουν τα ενδιαφερόμενα μέρη. Τα κράτη μέλη και τα ενδιαφερόμενα μέρη συμφώνησαν με την ανάλυση, συμπεριλαμβανομένων των συμπερασμάτων, η οποία αντανακλάται επίσης στη θέση της Ένωσης κατά τις προηγούμενες COP.

               Όλες οι ουσίες υποβλήθηκαν σε ανοικτές διαβουλεύσεις με τα ενδιαφερόμενα μέρη παγκοσμίως κατά την αξιολόγηση στο πλαίσιο της επιτροπής POPRC, ενώ τα ενδιαφερόμενα μέρη έχουν ήδη γίνει δεκτά για συμμετοχή στις συζητήσεις στο πλαίσιο της επιτροπής POPRC.

               •Εκτίμηση των επιπτώσεων

                  Πριν υποβάλει τις συστάσεις της για μια χημική ουσία σύμφωνα με το άρθρο 8 παράγραφος 9 της σύμβασης της Στοκχόλμης, η επιτροπή POPRC καταρτίζει ένα προφίλ κινδύνου και διενεργεί αξιολόγηση διαχείρισης του κινδύνου για κάθε χημική ουσία.

                  Οι έμμονοι οργανικοί ρύποι (ΡOP) αποτελούν κίνδυνο για την ανθρώπινη υγεία και το περιβάλλον και, λόγω της δυνατότητάς τους να μεταφέρονται σε μεγάλες αποστάσεις, απαιτείται παγκόσμια δράση για τη μείωση ή την εξάλειψη κάθε έκλυσης POP. Υπό το πρίσμα του εν λόγω στόχου και των απαιτήσεων του άρθρου 8 παράγραφος 7 στοιχείο α) της σύμβασης της Στοκχόλμης, η επιτροπή POPRC διενεργεί αξιολόγηση διαχείρισης του κινδύνου σχετικά με πιθανά μέτρα ελέγχου για χημικές ουσίες υποψήφιες να συμπεριληφθούν στη Σύμβαση, λαμβάνοντας υπόψη το πλήρες φάσμα των επιλογών για την εν λόγω χημική ουσία, συμπεριλαμβανομένης της διαχείρισης και της εξάλειψής της. Ενόψει της προετοιμασίας της εν λόγω αξιολόγησης, τα συμβαλλόμενα μέρη και οι παρατηρητές της Σύμβασης καλούνται να υποβάλουν στην επιτροπή POPRC συναφείς πληροφορίες σχετικά με κοινωνικοοικονομικά ζητήματα που συνδέονται με πιθανά μέτρα ελέγχου για τη συγκεκριμένη χημική ουσία.

                  Σύμφωνα με το παράρτημα ΣΤ της σύμβασης της Στοκχόλμης, οι πληροφορίες που παρέχονται θα πρέπει να αποτυπώνουν δεόντως τις διαφορετικές ικανότητες και τις συνθήκες των μερών και θα πρέπει να αφορούν τα στοιχεία που περιλαμβάνονται στον ακόλουθο ενδεικτικό κατάλογο:

                  α) Αποδοτικότητα και αποτελεσματικότητα των πιθανών μέτρων ελέγχου για την επίτευξη των στόχων μείωσης των κινδύνων·

                  β) Εναλλακτικές λύσεις (προϊόντα και διεργασίες)·

                  γ) Θετικές και/ή αρνητικές επιπτώσεις στην κοινωνία από την εφαρμογή πιθανών μέτρων ελέγχου·

                  δ) Επιπτώσεις στα απόβλητα και τη διάθεση αποβλήτων (ειδικότερα, στα πεπαλαιωμένα αποθέματα φυτοφαρμάκων και τον καθαρισμό χώρων που έχουν ρυπανθεί)·

                  ε) Πρόσβαση στην πληροφόρηση και εκπαίδευση του κοινού·

                  στ) Καθεστώς ελέγχου και ικανότητα παρακολούθησης· και

                  ζ) Τυχόν αναληφθείσες εθνικές ή περιφερειακές δράσεις ελέγχου, συμπεριλαμβανομένων των πληροφοριών σχετικά με εναλλακτικές λύσεις, και άλλες σχετικές πληροφορίες για τη διαχείριση του κινδύνου.

                  Με βάση τα προφίλ κινδύνου και τις αξιολογήσεις διαχείρισης του κινδύνου για τις τρεις χημικές ουσίες που προτείνεται να καταχωριστούν στα παραρτήματα της σύμβασης της Στοκχόλμης κατά την COP 8, η επιτροπή POPRC συνέστησε κατά τη 12η συνεδρίασή της τα μέτρα (περιγράφονται ανωτέρω) που θα πρέπει να ληφθούν για κάθε χημικό προϊόν προκειμένου να επιτευχθούν οι στόχοι της Σύμβασης, λαμβάνοντας ταυτόχρονα υπόψη τις κοινωνικοοικονομικές επιπτώσεις των εν λόγω μέτρων.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Ως συμβαλλόμενο μέρος, η Ένωση οφείλει να καταβάλλει ετήσια συνεισφορά στο καταπιστευματικό ταμείο της σύμβασης της Στοκχόλμης. Η εν λόγω συνεισφορά θα εξελιχθεί ανάλογα με τα συμπεράσματα των συζητήσεων κατά την όγδοη συνεδρίαση της διάσκεψης των μερών σχετικά με τον προϋπολογισμό της περιόδου 2018-2019. Η ετήσια συνεισφορά της Ένωσης για το 2016 ανήλθε σε περίπου 113.000 EUR και καλύφθηκε στο πλαίσιο υφιστάμενων κονδυλίων.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Η σύμβαση της Στοκχόλμης απαιτεί από τα μέρη να καταρτίζουν σχέδιο υλοποίησης και να το αναθεωρούν τακτικά με βάση τις νέες καταχωριζόμενες χημικές ουσίες. Η Σύμβαση περιλαμβάνει επίσης απαιτήσεις σχετικά με την παρακολούθηση, την αξιολόγηση της αποτελεσματικότητας και την υποβολή εκθέσεων. Τα εν λόγω στοιχεία αντικατοπτρίζονται στο σύνολό τους στον κανονισμό (ΕΚ) αριθ. 850/2004 για την εφαρμογή της Σύμβασης.

               2017/0058 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην όγδοη διάσκεψη των συμβαλλομένων μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α και Γ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 14 Οκτωβρίου 2004, η σύμβαση της Στοκχόλμης για τους έμμονους οργανικούς ρύπους («η Σύμβαση»), εγκρίθηκε, εξ ονόματος της Ευρωπαϊκής Κοινότητας, με την απόφαση 2006/507/ΕΚ του Συμβουλίου
                  16
               .

               (2)Η Ένωση έχει μεταφέρει στην ενωσιακή νομοθεσία τις υποχρεώσεις που απορρέουν από τη Σύμβαση μέσω του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου
                  17
               .

               (3)Η Ένωση δίνει μεγάλη έμφαση στην ανάγκη βαθμιαίας επέκτασης των παραρτημάτων Α, Β και/ή Γ της Σύμβασης σε νέες ουσίες που πληρούν τα κριτήρια κατάταξης στους έμμονους οργανικούς ρύπους (POP), λαμβανομένης υπόψη της αρχής της προφύλαξης, ώστε να επιτευχθεί ο στόχος της Σύμβασης και να τηρηθεί η δέσμευση που ανέλαβαν όλες οι κυβερνήσεις στη Σύνοδο Κορυφής του Γιοχάνεσμπουργκ, το 2002, για ελαχιστοποίηση των δυσμενών επιδράσεων των χημικών προϊόντων έως το 2020.

               (4)Σύμφωνα με το άρθρο 22 της Σύμβασης, η διάσκεψη των συμβαλλομένων μερών («COP») μπορεί να εκδίδει αποφάσεις για την τροποποίηση των παραρτημάτων Α, Β και/ή Γ της Σύμβασης. Οι αποφάσεις αυτές αρχίζουν να ισχύουν ένα έτος μετά από την ημερομηνία γνωστοποίησης της τροποποίησης από τον θεματοφύλακα, για όλα τα συμβαλλόμενα μέρη της Σύμβασης, πλην εκείνων («τα μέρη») που επιλέγουν να μην αποδεχθούν την τροποποίηση.

               (5)Μετά από πρόταση που υπέβαλε η Νορβηγία το 2013 για τον εμπορικό δεκαβρωμοδιφαινυλαιθέρα (c-decaBDE), η επιτροπή εξέτασης έμμονων οργανικών ρύπων (επιτροπή POPRC), η οποία έχει συσταθεί στο πλαίσιο της Σύμβασης, ολοκλήρωσε τις εργασίες της όσον αφορά τη συγκεκριμένη ουσία. Η επιτροπή POPRC διαπίστωσε ότι η ουσία c-decaBDE πληροί τα κριτήρια της Σύμβασης που αφορούν την καταχώριση στο παράρτημα Α. Κατά την όγδοη συνεδρίασή της, η COP αναμένεται να αποφασίσει σχετικά με την προσθήκη της ουσίας c-decaBDE στο παράρτημα Α της Σύμβασης.

               (6)Η παρασκευή, η διάθεση στην αγορά ή η χρήση του δεκαβρωμοδιφαινυλαιθέρα ως ουσίας, ως συστατικού άλλων ουσιών, μειγμάτων και αντικειμένων υπόκειται σε περιορισμούς δυνάμει του κανονισμού (ΕΕ) αριθ. 2017/227
                  18
                της Επιτροπής, ο οποίος θεσπίζει την καταχώριση 67 του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (REACH)
                  19
               . Σύμφωνα με την καταχώριση 67, η παρασκευή, η διάθεση στην αγορά ή η χρήση δεκαβρωμοδιφαινυλαιθέρα επιτρέπεται μόνο για περιορισμένο χρονικό διάστημα για νέα αεροσκάφη και για ανταλλακτικά αεροσκαφών, μηχανοκίνητων οχημάτων, γεωργικών και δασικών οχημάτων και ορισμένων μηχανημάτων.

               (7)Μετά από πρόταση που υπέβαλε η Ένωση το 2006 για τις χλωριωμένες παραφίνες μικρής αλυσίδας (SCCP), η επιτροπή POPRC διαπίστωσε ότι οι χλωριωμένες παραφίνες μικρής αλυσίδας (SCCP) πληρούν τα κριτήρια της Σύμβασης που αφορούν την καταχώριση στο παράρτημα Α. Κατά την όγδοη συνεδρίασή της, η COP αναμένεται να αποφασίσει σχετικά με την προσθήκη των SCCP στο παράρτημα Α της Σύμβασης.

               (8)Η παραγωγή, η διάθεση στην αγορά και η χρήση των SCCP απαγορεύεται, με ορισμένες εξαιρέσεις για προϊόντα που ήδη χρησιμοποιούνται στην Ένωση δυνάμει του κανονισμού (ΕΚ) αριθ. 850/2004, όπως τροποποιήθηκε με τον κανονισμό (ΕΕ) αριθ. 2015/2030 της Επιτροπής
                  20
               . Ο εν λόγω κανονισμός καθορίζει επίσης τις οριακές τιμές για την παρουσία των SCCP σε άλλα μείγματα χλωριωμένων παραφινών που προκύπτουν από τη διαδικασία παρασκευής. Δεδομένης της ικανότητας των SCCP να μεταφέρονται σε μεγάλες αποστάσεις στο περιβάλλον, η σταδιακή κατάργηση της χρήσης της εν λόγω ουσίας σε παγκόσμιο επίπεδο θα είναι επωφελέστερη για τους πολίτες της ΕΕ από ό,τι η απαγόρευση βάσει του κανονισμού (EΚ) αριθ. 850/2004.

               (9)Μετά από πρόταση της Ένωσης το 2011 για το εξαχλωροβουταδιένιο (HCBD), η επιτροπή POPRC διαπίστωσε ότι το HCBD πληροί τα κριτήρια της Σύμβασης για την καταχώριση στα παραρτήματα Α και Γ. Κατά την έβδομη συνεδρίασή της, η COP αποφάσισε να συμπεριλάβει το HCBD στο παράρτημα Α. Ωστόσο, η COP εξέδωσε την απόφαση SC-7/11 με την οποία η επιτροπή POPRC κλήθηκε να αξιολογήσει περαιτέρω την καταχώριση του HCBD στο παράρτημα Γ με βάση τα πρόσφατα διαθέσιμα στοιχεία και να προβεί σε σύσταση προς την COP σχετικά με την καταχώριση του HCBD στο παράρτημα Γ, η οποία θα εξεταστεί περαιτέρω κατά την όγδοη συνεδρίασή της.

               (10)Η παραγωγή, η διάθεση στην αγορά και η χρήση του HCBD απαγορεύεται στην Ένωση δυνάμει του κανονισμού (ΕΚ) αριθ. 850/2004, όπως τροποποιήθηκε με τον κανονισμό (ΕΕ) αριθ. 519/2012 της Επιτροπής
                  21
               , μπορεί ωστόσο να παράγεται ακουσίως στο πλαίσιο ορισμένων βιομηχανικών δραστηριοτήτων. Αυτές οι δραστηριότητες καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου
                  22
               , και απαιτούν την εφαρμογή ορισμένων μέτρων διαχείρισης των εκπομπών. Δεδομένης της ικανότητας του HCBD να μεταφέρεται σε μεγάλες αποστάσεις στο περιβάλλον, η ανάληψη δράσης για τις ακούσιες εκλύσεις της εν λόγω ουσίας σε παγκόσμιο επίπεδο θα είναι επωφελέστερη για τους πολίτες της ΕΕ από ό,τι τα μέτρα βάσει του κανονισμού (EΚ) αριθ. 850/2004.

               (11)Το υπερφθοροκτανοσουλφονικό οξύ (PFOS) και τα παράγωγά του αναφέρονται στο παράρτημα Β της Σύμβασης, με σειρά αποδεκτών σκοπών. Η COP θα κληθεί να επανεξετάσει τη συνεχιζόμενη ανάγκη των εν λόγω αποδεκτών σκοπών. Ο κανονισμός (ΕΚ) αριθ. 850/2004 απαγορεύει την παραγωγή, τη διάθεση στην αγορά και τη χρήση των PFOS, αλλά εξαιρεί ορισμένες χρήσεις που εξακολουθούν να είναι αναγκαίες στην Ένωση. Συνεπώς, η Ένωση θα πρέπει να υποστηρίξει τη διαγραφή των αποδεκτών σκοπών για τις PFOS και τα παράγωγά τους που δεν είναι πλέον απαραίτητα στα συμβαλλόμενα μέρη, εκτός όσων χρησιμοποιούνται για φωτοευαίσθητες ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα, και στην επιμετάλλωση (λειτουργική επιμετάλλωση) αποκλειστικά σε συστήματα κλειστού βρόχου.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1. Η θέση που θα λάβει η Ευρωπαϊκή Ένωση κατά την όγδοη διάσκεψη των μερών της σύμβασης της Στοκχόλμης θα είναι, σύμφωνα με τις συστάσεις της επιτροπής εξέτασης έμμονων οργανικών ρύπων
                  23
               , για την υποστήριξη:

               –της καταχώρισης του δεκαβρωμοδιφαινυλαιθέρα (BDE-209), που είναι παρών στον εμπορικό δεκαβρωμοδιφαινυλαιθέρα, στο παράρτημα Α της Σύμβασης. Η Ένωση υποστηρίζει την καταχώριση, με ειδικές εξαιρέσεις, της παραγωγής και της χρήσης του decaBDE σε ανταλλακτικά για την αυτοκινητοβιομηχανία και την αεροδιαστημική βιομηχανία, σε αεροσκάφη και ανταλλακτικά για γεωργικά και δασικά οχήματα και ορισμένα μηχανήματα. Σύμφωνα με τις συστάσεις της επιτροπής POPRC, η Ένωση μπορεί να υποστηρίξει την καταχώριση χωρίς ειδικές εξαιρέσεις για αεροσκάφη και ανταλλακτικά για γεωργικά και δασικά οχήματα και ορισμένα μηχανήματα, εφόσον κανένα άλλο συμβαλλόμενο μέρος ή ενδιαφερόμενο μέρος που συμμετέχει άμεσα στη διαδικασία δεν μπορεί να αποδείξει ότι είναι αναγκαίες·

               –της καταχώρισης των χλωριωμένων παραφινών μικρής αλυσίδας (SCCP) στο παράρτημα Α της Σύμβασης·

               –της καταχώρισης του εξαχλωροβουταδιένιου (HCBD) στο παράρτημα Α της Σύμβασης·

               –της διαγραφής των ακόλουθων αποδεκτών σκοπών από την καταχώριση που αφορά το υπερφθοροκτανοσουλφονικό οξύ (PFOS) και τα παράγωγά του στο παράρτημα Β της Σύμβασης: φωτογραφική απεικόνιση, υδραυλικά ρευστά για την αεροπορία, ορισμένα ιατροτεχνολογικά προϊόντα [όπως στρώματα συμπολυμερούς αιθυλενίου τετραφθοροαιθυλενίου (ETFE) και παραγωγή αδιαφανούς στις ακτίνες ETFE, διαγνωστικά ιατροτεχνολογικά προϊόντα in vitro και χρωματικά φίλτρα CCD], πυροσβεστικός αφρός, δολώματα εντόμων για την καταπολέμηση των μυρμηγκιών - κοπτών φύλλων Atta spp. και Acromyrmex spp.

               2. Οι αντιπρόσωποι της Ένωσης μπορούν να συμφωνήσουν να επιφέρουν ήσσονος σημασίας αλλαγές στην εν λόγω θέση, υπό το πρίσμα των εξελίξεων κατά την όγδοη συνεδρίαση της διάσκεψης των μερών της Σύμβασης της Στοκχόλμης, χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                     http://www.pops.int/documents/convtext/convtext_en.pdf

                  .

                     (2)
                  Ένα κράτος μέλος της ΕΕ δεν έχει ακόμη κυρώσει τη Σύμβαση (Ιταλία).

                     (3)
                  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).

                     (4)
                  Κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (ΕΕ L 158 της 30.4.2004, σ. 7).

                     (5)
                  Οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (ΕΕ L 174 της 1.7.2011, σ. 88).

                     (6)
                  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).

                     (7)
                  Για τους σκοπούς της καταχώρισης, παρέχεται ορισμός της έννοιας του «αεροσκάφους».

                     (8)
                  Μηχανοκίνητα οχήματα που εμπίπτουν στο πεδίο εφαρμογής της οδηγίας 2007/46/ΕΚ, γεωργικά και δασικά οχήματα που εμπίπτουν στο πεδίο εφαρμογής του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου ή μηχανήματα που εμπίπτουν στο πεδίο εφαρμογής της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου.

                     (9)
                  Κανονισμός (ΕΕ) 2017/227 της Επιτροπής, της 9ης Φεβρουαρίου 2017, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά τον δις(πενταβρωμοφαινυλικό)αιθέρα (ΕΕ L 35 της 10.2.2017, σ. 6).

                     (10)
                  Κανονισμός (ΕΕ) αριθ. 2015/2030 της Επιτροπής, της 13ης Νοεμβρίου 2015, σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (ΕΕ L 298 της 14.11.2015, σ. 1).

                     (11)
                  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Oκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1)

                     (12)
                  Κανονισμός (ΕΕ) αριθ. 519/2012 της Επιτροπής, της 19ης Ιουνίου 2012, σχετικά με τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (ΕΕ L 159 της 20.06.2012, σ. 1).

                     (13)
                  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).

                     (14)
                  Απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).

                     (15)
                  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).

                     (16)
                  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).

                     (17)
                  Κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (ΕΕ L 158 της 30.4.2004, σ. 7).

                     (18)
                  Κανονισμός (ΕΕ) 2017/227 της Επιτροπής, της 9ης Φεβρουαρίου 2017, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά τον δις(πενταβρωμοφαινυλικό)αιθέρα (ΕΕ L 35 της 10.2.2017, σ. 6).

                     (19)
                  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).

                     (20)
                  Κανονισμός (ΕΕ) αριθ. 2015/2030 της Επιτροπής, της 13ης Νοεμβρίου 2015, σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (ΕΕ L 298 της 14.11.2015, σ. 1).

                     (21)
                  Κανονισμός (ΕΕ) αριθ. 519/2012 της Επιτροπής, της 19ης Ιουνίου 2012, σχετικά με τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (ΕΕ L 159 της 20.06.2012, σ. 1).

                     (22)
                  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).

                     (23)
                  Αποφάσεις POPRC-12/3, POPRC-12/4, POPRC-12/5,


Σημαντική ανακοίνωση νομικού περιεχομένου

|

52007PC0772

Πρόταση Απόφαση του Συμβουλίου με την οποία επιτρέπεται στην Πορτογαλία να εφαρμόζει μειωμένο συντελεστή ειδικού φόρου κατανάλωσης στην εγχώρια μπύρα της αυτόνομης περιφέρειας της Μαδέρας  /* COM/2007/0772 τελικό - CNS 2007/0273 */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 6.12.2007COM(2007) 772 τελικό2007/0273 (CNS)ΠρότασηΑΠΟΦΑΣΗ ΤΟΥ ΣΥΜΒΟΥΛΙΟΥμε την οποία επιτρέπεται στην Πορτογαλία να εφαρμόζει μειωμένο συντελεστή ειδικού φόρου κατανάλωσης στην εγχώρια μπύρα της αυτόνομης περιφέρειας της Μαδέρας(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗ1) ΠΛΑΙΣΙΟ ΤΗΣ ΠΡΟΤΑΣΗΣ-  Αιτιολόγηση και στόχοι της πρότασηςΜε αίτημα που υποβλήθηκε στις 30 Μαΐου 2007 σχετικά με το άρθρο 299 παράγραφος 2 της συνθήκης, η Πορτογαλία επιδιώκει την εφαρμογή παρέκκλισης από το άρθρο 90 της συνθήκης προκειμένου να εφαρμόσει για την μπύρα που παράγεται στη Μαδέρα μειωμένο συντελεστή ειδικού φόρου κατανάλωσης σε σχέση με τον εθνικό συντελεστή που έχει καθοριστεί σύμφωνα με την οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη[1], στις περιπτώσεις που η ετήσια παραγωγή του ζυθοποιείου δεν υπερβαίνει τα 300.000 εκατόλιτρα. Με βάση το εν λόγω αίτημα, η παραγωγή πέραν των 200.000 εκατόλιτρων μπορεί να τύχει μειωμένου συντελεστή μόνον εφόσον καταναλώνεται σε τοπική κλίμακα.Η Πορτογαλία διευκρίνισε ότι η συνεχής εφαρμογή μειωμένου συντελεστή ειδικού φόρου κατανάλωσης στη μπύρα που παράγεται τοπικά στη Μαδέρα από ζυθοποιεία των οποίων η ετήσια παραγωγή δεν υπερβαίνει τα 300.000 εκατόλιτρα θεωρείται απαραίτητη για τη διασφάλιση της επιβίωσης της τοπικής ζυθοποιίας. Θα πρέπει να σημειωθεί το γεγονός ότι το άρθρο 4 της οδηγίας 92/83/ΕΟΚ προβλέπει ήδη διατάξεις που παρέχουν στα κράτη μέλη τη δυνατότητα να εφαρμόζουν μειωμένους συντελεστές ειδικών φόρων κατανάλωσης, που δεν πρέπει να είναι χαμηλότεροι από το 50 % του κανονικού εθνικού συντελεστή φόρου κατανάλωσης, στην μπύρα την παραγόμενη από ανεξάρτητα μικρά ζυθοποιεία που ορίζονται ως ζυθοποιεία των οποίων η ετήσια παραγωγή μπύρας δεν υπερβαίνει τα 200.000 εκατόλιτρα. Τα ζυθοποιεία που είναι εγκατεστημένα στη Μαδέρα επωφελούνται ήδη από την πλήρη μείωση κατά 50 % του συντελεστή ειδικού φόρου κατανάλωσης, δυνάμει των σχετικών εθνικών διατάξεων. Εντούτοις, κυρίως λόγω της αύξησης του τουρισμού, η παραγωγή ενός από τα δύο ζυθοποιεία που ευρίσκονται στη Μαδέρα πλησιάζει πλέον τα 200.000 εκατόλιτρα ετησίως και εφόσον φθάσει στην εν λόγω ποσότητα, το συγκεκριμένο ζυθοποιείο δεν θα έχει πλέον τη δυνατότητα να επωφελείται από την εφαρμογή μειωμένων συντελεστών σύμφωνα με τις ισχύουσες διατάξεις.Τα βασικά μειονεκτήματα των εν λόγω ζυθοποιείων οφείλονται στο γεγονός ότι είναι απομακρυσμένα, στη γεωγραφική ασυνέχεια και στην περιορισμένη τοπική αγορά. Τα προβλήματα αυτά εντείνονται ακόμα περισσότερο από τον ανταγωνισμό παραγωγών μπύρας από άλλα κράτη μέλη, λόγω του επιπλέον κόστους που οφείλεται στην απόσταση, ιδίως για τη διατήρηση μεγάλων ποσοτήτων αποθεμάτων, για τη μεταφορά πρώτων υλών και δευτερογενών υλικών, καθώς και για τη συσκευασία από την ηπειρωτική Πορτογαλία. Κατά συνέπεια, μολονότι τα ζυθοποιεία αυτά δεν θα θεωρούνται πλέον ως «μικρά» σύμφωνα με τον ορισμό του άρθρου 4 όταν η ετήσια παραγωγή τους φθάσει τα 200.000 εκατόλιτρα, θα εξακολουθήσουν ωστόσο να είναι μικρής κλίμακας σε σύγκριση με τα μεγάλα εθνικά και πολυεθνικά ζυθοποιεία τα οποία ανταγωνίζονται.Ενδεικτικά, ανεξάρτητα από τις ανταγωνιστικές πέσεις, η λιανική τιμή πώλησης μιας μπύρας της Μαδέρας (128 EUR ανά εκατόλιτρο) είναι επί του παρόντος περίπου 7,5 % υψηλότερη σε σχέση με τη λιανική τιμή πώλησης μπύρας παραγόμενης στην ηπειρωτική Πορτογαλία και πωλούμενης στην αγορά της Μαδέρας (119 EUR ανά εκατόλιτρο). Επομένως, εάν τα εν λόγω ζυθοποιεία απολέσουν τα οφέλη που προκύπτουν από τη μείωση του φόρου, η διαφορά της λιανικής τιμής πώλησης θα αυξηθεί κατά 15 % τουλάχιστον (137 EUR ανά εκατόλιτρο).Συνεπώς, για να διασφαλιστεί η συνεχής επιβίωση των ζυθοποιείων αυτών, έχει ουσιαστική σημασία να τους παρασχεθεί η δυνατότητα να τυγχάνουν μειωμένου συντελεστή σε περίπτωση που η ετήσια παραγωγή του ζυθοποιείου υπερβαίνει τα 200.000 εκατόλιτρα, αλλά όχι και τα 300.000 εκατόλιτρα. Εντούτοις, για να αποφευχθεί η υπονόμευση της ενιαίας αγοράς, το δικαίωμα μειωμένου συντελεστή για παραγωγή άνω των 200.000 εκατόλιτρων θα ισχύει μόνο για την μπύρα που καταναλώνεται τοπικά στη Μαδέρα.Ο μειωμένος συντελεστής θα οριστεί στο 50 % του κανονικού εθνικού συντελεστή φόρου. Η μπύρα που εισάγεται στη Μαδέρα από εγκατεστημένα στην ηπειρωτική Πορτογαλία και σε άλλα κράτη μέλη ζυθοποιεία των οποίων η παραγωγή υπερβαίνει τα 200.000 εκατόλιτρα δεν θα τυγχάνει μειωμένου συντελεστή. Το αίτημα της Πορτογαλίας έχει ως βάση την παράγραφο 2 του άρθρου 299 της συνθήκης ΕΚ.Λαμβανομένης υπόψη της ανάγκης να δημιουργηθεί για τους τοπικούς οικονομικούς φορείς το κλίμα νομικής ασφάλειας που απαιτείται για την ανάπτυξη των εμπορικών δραστηριοτήτων τους, καθώς και της ανάγκης να οριστεί μια προθεσμία ισχύος των φορολογικών παρεκκλίσεων, η Επιτροπή προτείνει να επιτραπεί η παρούσα απόφαση για εξαετή περίοδο, υπό τον όρο ωστόσο ότι η Πορτογαλία θα υποβάλει ενδιάμεση έκθεση στην Επιτροπή που θα της παράσχει τη δυνατότητα να αξιολογήσει κατά πόσον εξακολουθούν να ισχύουν οι λόγοι για τους οποίους επετράπη η εφαρμογή μειωμένου συντελεστή.-  Γενικό πλαίσιοΤο κοινοτικό πλαίσιο που αφορά τους ειδικούς φόρους κατανάλωσης για την αλκοόλη και τα αλκοολούχα ποτά καθορίζεται σε δύο οδηγίες. Η οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά θεσπίζει τους κοινούς ορισμούς των προϊόντων που υπόκεινται στο φόρο, διευκρινίζει τη μέθοδο υπολογισμού του φόρου και τα κριτήρια, δυνάμει των οποίων ορισμένα προϊόντα μπορεί να τύχουν απαλλαγής ή μειωμένων συντελεστών. Η οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη καθορίζει τους ελάχιστους φορολογικούς συντελεστές για κάθε κατηγορία προϊόντος.Ειδικότερα, το άρθρο 4 της οδηγίας 92/83/ΕΟΚ του Συμβουλίου περιλαμβάνει διατάξεις που επιτρέπουν την εφαρμογή μειωμένων συντελεστών ειδικών φόρων κατανάλωσης, που δεν πρέπει να είναι χαμηλότεροι από το 50 % του κανονικού εθνικού συντελεστή φόρου κατανάλωσης, στην μπύρα την παραγόμενη από ανεξάρτητα μικρά ζυθοποιεία που ορίζονται ως ζυθοποιεία των οποίων η ετήσια παραγωγή μπύρας δεν υπερβαίνει τα 200.000 εκατόλιτρα. Τα ζυθοποιεία που είναι εγκατεστημένα στη Μαδέρα επωφελούνται ήδη από την πλήρη μείωση κατά 50 % του συντελεστή ειδικού φόρου κατανάλωσης, δυνάμει των σχετικών εθνικών διατάξεων. Εντούτοις, κυρίως λόγω της αύξησης του τουρισμού, η παραγωγή ενός από τα δύο ζυθοποιεία που ευρίσκονται στη Μαδέρα πλησιάζει πλέον τα 200.000 εκατόλιτρα ετησίως και εφόσον φθάσει στην εν λόγω ποσότητα, το συγκεκριμένο ζυθοποιείο δεν θα έχει πλέον τη δυνατότητα να επωφελείται από την εφαρμογή μειωμένων συντελεστών σύμφωνα με τις ισχύουσες διατάξεις.-  Υφιστάμενες διατάξεις στο πεδίο που αφορά η πρότασηΣύμφωνα με το άρθρο 229 παράγραφος 2 της συνθήκης ΕΚ, η συνθήκη εφαρμόζεται στα γαλλικά υπερπόντια διαμερίσματα, στις Αζόρες, τη Μαδέρα και τις Καναρίους Νήσους (τις εξόχως απόκεντρες περιοχές). Ωστόσο, λαμβάνοντας υπόψη τη διαρθρωτική οικονομική και κοινωνική κατάσταση των εξόχως απόκεντρων περιοχών, η οποία επιδεινώνεται από τη μεγάλη απόσταση, το νησιωτικό τους χαρακτήρα, τη μικρή έκταση, τη δύσκολη μορφολογία και κλίμα, την οικονομική εξάρτηση όσον αφορά ένα μικρό αριθμό προϊόντων, προβλήματα μόνιμα και σωρευτικά τα οποία αναχαιτίζουν σημαντικά την ανάπτυξή τους, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής και διαβούλευση με το Ευρωπαϊκό Κοινοβούλιο, θεσπίζει ειδικά μέτρα αποσκοπούντα ιδίως στον καθορισμό των προϋποθέσεων εφαρμογής της συνθήκης ΕΚ στις περιοχές αυτές, συμπεριλαμβανομένων κοινών πολιτικών.-  Συνοχή με τις άλλες πολιτικές και στόχους της ΈνωσηςΤα ειδικά μέτρα που προβλέπονται στο άρθρο 299 παράγραφος 2 της συνθήκης ΕΚ πρέπει να λαμβάνουν υπόψη τα ιδιαίτερα χαρακτηριστικά και τους περιορισμούς των εξόχως απόκεντρων περιοχών, χωρίς ωστόσο να υπονομεύεται η ακεραιότητα και η συνοχή της κοινοτικής έννομης τάξης, συμπεριλαμβανομένης της εσωτερικής αγοράς και των κοινών πολιτικών. Με την ιδιαίτερα προσεκτική εξέταση του αιτήματος της πορτογαλικής κυβέρνησης κατέστη δυνατό να ληφθεί υπόψη η εν λόγω απαίτηση. Ειδικότερα, για να αποφευχθεί η υπονόμευση της ενιαίας αγοράς, το δικαίωμα μειωμένου συντελεστή για παραγωγή άνω των 200.000 εκατόλιτρων θα ισχύει μόνο για την μπύρα που παράγεται και καταναλώνεται τοπικά στη Μαδέρα.2) ΔΙΑΒΟΥΛΕΥΣΗ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ-  Διαβουλεύσεις με τα ενδιαφερόμενα μέρηΤο αίτημα της πορτογαλικής κυβέρνησης ήταν επακόλουθο των αιτημάτων των ενδιαφερομένων οικονομικών φορέων.-  Συγκέντρωση και χρήση εμπειρογνωμοσύνηςΔεν ήταν απαραίτητη η προσφυγή σε εξωτερικούς εμπειρογνώμονες.-  Εκτίμηση των επιπτώσεωνΟι οικονομικές και κοινωνικές επιπτώσεις της πρότασης αφορούν αποκλειστικά τη Μαδέρα και ένα από τα δύο ζυθοποιεία που λειτουργούν επί του παρόντος στην περιφέρεια αυτή και, ως εκ τούτου, δύνανται να θεωρηθούν ελάχιστες.Ανεξάρτητα από τις ανταγωνιστικές πέσεις, η λιανική τιμή πώλησης μπύρας της Μαδέρας (128 EUR ανά εκατόλιτρο) είναι επί του παρόντος περίπου 7,5 % υψηλότερη σε σχέση με τη λιανική τιμή πώλησης μπύρας παραγόμενης στην ηπειρωτική Πορτογαλία και πωλούμενης στην αγορά της Μαδέρας (119 EUR ανά εκατόλιτρο). Επομένως, εάν τα εν λόγω ζυθοποιεία απολέσουν τα οφέλη που προκύπτουν από τη μείωση του φόρου, η διαφορά της λιανικής τιμής πώλησης θα αυξηθεί κατά 15 % τουλάχιστον (137 EUR ανά εκατόλιτρο).Συνεπώς, για να διασφαλιστεί η συνεχής επιβίωση των ζυθοποιείων αυτών, έχει ουσιαστική σημασία να τους παρασχεθεί η δυνατότητα να τυγχάνουν μειωμένου συντελεστή σε περίπτωση που η ετήσια παραγωγή του ζυθοποιείου υπερβαίνει τα 200.000 εκατόλιτρα, αλλά όχι και τα 300.000 εκατόλιτρα. Εντούτοις, για να αποφευχθεί η υπονόμευση της ενιαίας αγοράς, το δικαίωμα μειωμένου συντελεστή για παραγωγή άνω των 200.000 εκατόλιτρων θα ισχύει μόνο για την μπύρα που καταναλώνεται τοπικά στη Μαδέρα.Ο μειωμένος συντελεστής θα οριστεί στο 50 % του κανονικού εθνικού συντελεστή φόρου. Η μπύρα που εισάγεται στη Μαδέρα από εγκατεστημένα στην ηπειρωτική Πορτογαλία και σε άλλα κράτη μέλη ζυθοποιεία των οποίων η παραγωγή υπερβαίνει τα 200.000 εκατόλιτρα δεν θα τυγχάνει μειωμένου συντελεστή.3) ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ-  Συνοπτική παρουσίαση της προτεινόμενης ενέργειαςΜε την προτεινόμενη απόφαση επιτρέπεται στην Πορτογαλία να εφαρμόζει μέχρι την 31η Δεκεμβρίου 2013 μειωμένο συντελεστή ειδικού φόρου κατανάλωσης, ο οποίος δύναται να είναι μικρότερος από τον ελάχιστο συντελεστή αλλά δεν πρέπει να είναι χαμηλότερος από το 50 % του κανονικού εθνικού φόρου κατανάλωσης για την Πορτογαλία, στη μπύρα που παράγεται στην αυτόνομη περιφέρεια της Μαδέρας από ανεξάρτητα ζυθοποιεία των οποίων η συνολική ετήσια παραγωγή δεν υπερβαίνει τα 300.000 εκατόλιτρα. Η παραγωγή που υπερβαίνει τα 200.000 εκατόλιτρα θα τυγχάνει μείωσης συντελεστή μόνον εφόσον καταναλώνεται τοπικά.-  Νομική βάσηΆρθρο 299 παράγραφος 2 της συνθήκης.-  Αρχή της επικουρικότηταςΟι παρεκκλίσεις από τους κανόνες της συνθήκης, σύμφωνα με το άρθρο 299 παράγραφος 2, εμπίπτουν στην αποκλειστική αρμοδιότητα της Κοινότητας. Ως εκ τούτου, δεν εφαρμόζεται η αρχή της επικουρικότητας.-  Αρχή της αναλογικότηταςΗ πρόταση είναι σύμφωνη με την αρχή της αναλογικότητας. Δεν υπερβαίνει τα αναγκαία όρια για την αντιστάθμιση του υψηλού κόστους με το οποίο επιβαρύνεται η παραγωγή μπύρας στην αυτόνομη περιφέρεια της Μαδέρας.-  Επιλογή νομικού μέσουΣτο άρθρο 299 παράγραφος 2 της συνθήκης προβλέπεται ότι τα ειδικά μέτρα για τις εξόχως απόκεντρες περιοχές λαμβάνονται με απόφαση του Συμβουλίου.4) ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣΗ πρόταση δεν έχει καμία επίπτωση στον κοινοτικό προϋπολογισμό.5) ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ-  Κατάργηση υφιστάμενης νομοθεσίαςΆνευ αντικειμένου.-  Πίνακας αντιστοιχίαςΆνευ αντικειμένου.2007/0273 (CNS)ΠρότασηΑΠΟΦΑΣΗ ΤΟΥ ΣΥΜΒΟΥΛΙΟΥμε την οποία επιτρέπεται στην Πορτογαλία να εφαρμόζει μειωμένο συντελεστή ειδικού φόρου κατανάλωσης στην εγχώρια μπύρα της αυτόνομης περιφέρειας της ΜαδέραςΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκή Κοινότητας, και ιδίως το δεύτερο εδάφιο της παραγράφου 2 του άρθρου 299,την πρόταση της Επιτροπής[2],τη γνώμη του Ευρωπαϊκού Κοινοβουλίου[3],Εκτιμώντας τα ακόλουθα:(1) Με αίτημα που υποβλήθηκε στις 30 Μαΐου 2007 σχετικά με το άρθρο 299 παράγραφος 2 της συνθήκης, η Πορτογαλία επιδιώκει την εφαρμογή παρέκκλισης από το άρθρο 90 της συνθήκης προκειμένου να εφαρμόσει για την μπύρα που παράγεται στη Μαδέρα μειωμένο συντελεστή ειδικού φόρου κατανάλωσης σε σχέση με τον εθνικό συντελεστή που έχει καθοριστεί σύμφωνα με την οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη[4], στις περιπτώσεις που η ετήσια παραγωγή του ζυθοποιείου δεν υπερβαίνει τα 300.000 εκατόλιτρα. Η παραγωγή που υπερβαίνει τα 200.000 εκατόλιτρα προβλέπεται ότι θα τυγχάνει μείωσης συντελεστή μόνον εφόσον καταναλώνεται τοπικά.(2) Για να αιτιολογήσει το αίτημά της, η Πορτογαλία διευκρίνισε ότι οι δυνατότητες τις οποίες παρέχει το άρθρο 4 της οδηγίας 92/83/ΕΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά[5] , δεν επαρκούν για την αντιστάθμιση των μειονεκτημάτων τα οποία παρουσιάζουν τα ζυθοποιεία στη Μαδέρα, λόγω της απομακρυσμένης θέσης τους, της γεωγραφικής ασυνέχειας και της περιορισμένης τοπικής αγοράς. Σύμφωνα με την εν λόγω διάταξη, τα ζυθοποιεία των οποίων η ετήσια παραγωγή δεν υπερβαίνει τα 200.000 εκατόλιτρα δύναται να επωφελούνται από μειωμένους συντελεστές ειδικών φόρων κατανάλωσης, υπό τον όρο ότι οι συντελεστές αυτοί δεν θα είναι χαμηλότεροι από το 50 % του κανονικού εθνικού συντελεστή φόρου. Η Πορτογαλία έκανε χρήση της εν λόγω διάταξης, εφαρμόζοντας μείωση κατά 50 % για τα ζυθοποιεία των οποίων η ετήσια παραγωγή δεν υπερβαίνει τα 200.000 εκατόλιτρα. Εντούτοις, εάν η παραγωγή των εγκατεστημένων στη Μαδέρα ζυθοποιείων φθάσει σε επίπεδα άνω του εν λόγω ορίου, τούτο δεν σημαίνει ότι τα ζυθοποιεία αυτά κατέχουν επαρκώς ισχυρή θέση ώστε να αντιμετωπίσουν τον ανταγωνισμό από μπύρες που εισάγονται από την ηπειρωτική Πορτογαλία (ή την ηπειρωτική Ευρώπη). Το μερίδιό τους στην τοπική αγορά θα εξακολουθούσε να μειώνεται λόγω του έντονου ανταγωνισμού τον οποίο θα εξακολουθούσαν να υφίστανται από ξένες μπύρες, λαμβανομένου υπόψη του συμπληρωματικού κόστους που οφείλεται στην απομακρυσμένη θέση τους, ιδίως για τη διατήρηση υψηλού επιπέδου αποθεμάτων, τη μεταφορά πρώτων υλών και δευτερογενών υλικών, καθώς και για τη συσκευασία από την ηπειρωτική Πορτογαλία. Κατά συνέπεια, μολονότι τα ζυθοποιεία αυτά θα έπαυαν να θεωρούνται «μικρά» σύμφωνα με τον ορισμό του προαναφερθέντος άρθρου 4 όταν η ετήσια παραγωγή τους θα έφθανε τα 200.000 εκατόλιτρα, θα εξακολουθούσαν ωστόσο να είναι μικρής κλίμακας σε σύγκριση με τα μεγάλα εθνικά και πολυεθνικά ζυθοποιεία τα οποία ανταγωνίζονται. Είναι επομένως απαραίτητο για τη διασφάλιση της επιβίωσης της τοπικής βιομηχανίας, να επωφελείται ένα ζυθοποιείο από μειωμένο συντελεστή σε περίπτωση που η ετήσια παραγωγή του υπερβαίνει τα 200.000 εκατόλιτρα, χωρίς ωστόσο να υπερβαίνει και τα 300.000 εκατόλιτρα.(3) Κατά συνέπεια, η Πορτογαλία ζητά να της παραχωρηθεί το δικαίωμα εφαρμογής μειωμένου συντελεστή, ο οποίος θα οριστεί στο 50 % του κανονικού εθνικού συντελεστή φόρου, για την μπύρα που παράγεται τοπικά στη Μαδέρα από ανεξάρτητα ζυθοποιεία των οποίων η ετήσια παραγωγή δεν υπερβαίνει τα 300.000 εκατόλιτρα. Εντούτοις, σε περίπτωση που η ετήσια παραγωγή υπερβαίνει τα 200.000 εκατόλιτρα, το δικαίωμα μειωμένου συντελεστή για τις ποσότητες που υπερβαίνουν το εν λόγω όριο θα ισχύει αποκλειστικά για την μπύρα που καταναλώνεται τοπικά στη Μαδέρα.(4) Από την προσεκτική εξέταση της κατάστασης προκύπτει ότι είναι αναγκαίο, προκειμένου να διατηρηθεί ο τομέας της ζυθοποιίας στην εξόχως απόκεντρη περιοχή της Μαδέρας, να ικανοποιηθεί το αίτημα της Πορτογαλίας. Είναι σαφές το γεγονός ότι, στη συγκεκριμένη περίπτωση και σύμφωνα με τους προβλεπόμενους όρους, η επέκταση της φορολογικής μείωσης θα έχει ως αποτέλεσμα να τεθεί ο τομέας της ζυθοποιίας της Μαδέρας σε ίση μοίρα με τους ανταγωνιστές του στην ηπειρωτική Πορτογαλία και τα λοιπά κράτη μέλη. Τα φορολογικά πλεονεκτήματα που θα αποκτηθούν δεν θα έχουν άλλες επιπτώσεις εκτός της αντιστάθμισης του συμπληρωματικού κόστους που προκύπτει από την απομακρυσμένη θέση της εν λόγω βιομηχανίας.(5) Για να αποφευχθεί η υπονόμευση της ενιαίας αγοράς, το δικαίωμα μειωμένου συντελεστή για παραγωγή άνω των 200.000 εκατόλιτρων θα ισχύει μόνο για την μπύρα που παράγεται και καταναλώνεται τοπικά στη Μαδέρα.(6) Παρά το γεγονός ότι η εν λόγω αιτούμενη παρέκκλιση από το άρθρο 90 της συνθήκης είναι αναγκαία για να μην υπονομευθεί η ανάπτυξη της εξόχως απόκεντρης περιοχής της Μαδέρας, είναι επίσης απαραίτητο να οριστεί μέγιστη διάρκεια εφαρμογής των φορολογικών παρεκκλίσεων. Είναι όμως επίσης σημαντικό να διασφαλιστεί για τους τοπικούς οικονομικούς φορείς το κλίμα νομικής ασφάλειας που απαιτείται για την ανάπτυξη των εμπορικών δραστηριοτήτων τους. Κατά συνέπεια, είναι σκόπιμο να επιτραπεί η παρέκκλιση για περίοδο έξι ετών.(7) Επιπλέον, θα πρέπει να απαιτηθεί η υποβολή ενδιάμεσης έκθεσης, έτσι ώστε να παρασχεθεί η δυνατότητα στην Επιτροπή να εκτιμήσει κατά πόσον εξακολουθούν να ισχύουν οι λόγοι για τους οποίους επετράπη η εφαρμογή της εν λόγω παρέκκλισης.(8) Τα μέτρα που προβλέπονται στην παρούσα απόφαση δεν θα πρέπει να θίγουν την εφαρμογή των άρθρων 87 και 88 της συνθήκης.ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Κατά παρέκκλιση από το άρθρο 90 της συνθήκης, επιτρέπεται στην Πορτογαλία να εφαρμόζει μειωμένο συντελεστή ειδικού φόρου κατανάλωσης σε σχέση με τον εθνικό συντελεστή που έχει καθοριστεί σύμφωνα με την οδηγία 92/84/ΕΟΚ, στην περίπτωση της μπύρας της παραγόμενης στην αυτόνομη περιφέρεια της Μαδέρας από εγκατεστημένα στην περιφέρεια αυτή ανεξάρτητα ζυθοποιεία των οποίων η ετήσια παραγωγή μπύρας δεν υπερβαίνει τα 300.000 εκατόλιτρα. Η ετήσια παραγωγή που υπερβαίνει τα 200.000 εκατόλιτρα θα τυγχάνει μείωσης συντελεστή μόνον εφόσον καταναλώνεται τοπικά στη Μαδέρα.Ο όρος "ανεξάρτητο ζυθοποιείο" σημαίνει ζυθοποιείο το οποίο είναι νομικώς και οικονομικώς ανεξάρτητο από οποιοδήποτε άλλο ζυθοποιείο και χρησιμοποιεί εγκαταστάσεις που ευρίσκονται χωριστά από εκείνες οποιουδήποτε άλλου ζυθοποιείου, δεν λειτουργεί δε βάσει αδείας εκμεταλλεύσεως. Ωστόσο, όταν δύο η περισσότερα ζυθοποιεία συνεργάζονται και η συνδυασμένη ετήσια παραγωγή τους δεν υπερβαίνει τα 300.000 εκατόλιτρα, τα ζυθοποιεία αυτά μπορούν να θεωρούνται ως ένα και μόνο ανεξάρτητο ζυθοποιείο.Ο μειωμένος συντελεστής ειδικού φόρου κατανάλωσης, ο οποίος ενδέχεται να είναι μικρότερος από τον ελάχιστο συντελεστή, δεν δύναται να είναι χαμηλότερος από το 50 % του κανονικού εθνικού ειδικού φόρου κατανάλωσης για την ΠορτογαλίαΆρθρο 2Το αργότερο μέχρι την 31η Δεκεμβρίου 2010, η Πορτογαλία διαβιβάζει στην Επιτροπή έκθεση προκειμένου να της παράσχει τη δυνατότητα να αξιολογήσει κατά πόσον εξακολουθούν να ισχύουν οι λόγοι για τους οποίους επετράπη η παρέκκλιση που προβλέπεται στο άρθρο 1.Άρθρο 3Η παρούσα απόφαση εφαρμόζεται έως τις 31 Δεκεμβρίου 2013.Άρθρο 4Η παρούσα απόφαση απευθύνεται στην Πορτογαλική Δημοκρατία.Βρυξέλλες, […]Για το ΣυμβούλιοΟ Πρόεδρος [1] ΕΕ L 316 της 31.10.1992, σ. 29.[2] ΕΕ C […] της […], σ. […].[3] ΕΕ C […] της […], σ. […].[4] ΕΕ L 316 της 31.10.1992, σ. 29.[5] ΕΕ L 316 της 31.10.92, σ .21. Οδηγία όπως τροποποιήθηκε με την Πράξη Προσχώρησης του 2003.


|

52011PC0620

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την έγκριση της διάθεσης στην αγορά τροφίμων που περιέχουν, αποτελούνται ή παράγονται από γενετικώς τροποποιημένο βαμβάκι 281-24-236x3006-210-23 (DAS-24236-5xDAS-21Ø23-5) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου  /* COM/2011/0620 τελικό - 2011/0264 (NLE) */

	ΑΙΤΙΟΛΟΓΙΚΗ ΕΚΘΕΣΗΗ συνημμένη πρόταση απόφασης του Συμβουλίου αφορά τρόφιμα και ζωοτροφές που περιέχουν, αποτελούνται ή παράγονται από γενετικώς τροποποιημένο βαμβάκι 281-24-236x3006-210-23 (DAS-24236-5xDAS-21Ø23-5), για το οποίο υποβλήθηκε αίτηση για διάθεση στην αγορά από την εταιρεία Dow AgroSciences Europe στην αρμόδια αρχή των Κάτω Χωρών στις 22 Ιουνίου 2005, σύμφωνα με τον κανονισμό (ΕΚ) αριθ. 1829/2003 για τα γενετικώς τροποποιημένα τρόφιμα και ζωοτροφές.Η συνημμένη πρόταση αφορά επίσης τη διάθεση στην αγορά άλλων προϊόντων εκτός των τροφίμων και των ζωοτροφών που περιέχουν και αποτελούνται από βαμβάκι 281-24-236x3006-210-23 για τις ίδιες χρήσεις με οποιοδήποτε άλλο βαμβάκι, εκτός της καλλιέργειας.Στις 15 Ιουνίου 2010 η Ευρωπαϊκή Αρχή για την Ασφάλεια των Τροφίμων εξέδωσε ευνοϊκή γνώμη σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Η EFSA έκρινε ότι το βαμβάκι 281-24-236x3006-210-23 είναι εξίσου ασφαλές με το αντίστοιχο μη τροποποιημένο γενετικώς βαμβάκι, όσον αφορά τις πιθανές επιπτώσεις στην υγεία των ανθρώπων και των ζώων, καθώς και στο περιβάλλον. Επομένως, κατέληξε στο συμπέρασμα ότι δεν υπάρχουν στοιχεία που να αποδεικνύουν ότι η διάθεση στην αγορά προϊόντων που περιέχουν, αποτελούνται ή παράγονται από βαμβάκι 281-24-236x3006-210-23, όπως περιγράφεται στην αίτηση, ενδέχεται να έχει δυσμενείς επιπτώσεις στην υγεία των ανθρώπων, των ζώων ή στο περιβάλλον, στο πλαίσιο των προβλεπόμενων χρήσεών τους.Σε αυτό το πλαίσιο, στις 9 Φεβρουαρίου 2011, υποβλήθηκε προς ψηφοφορία στη μόνιμη επιτροπή για την τροφική αλυσίδα και την υγεία των ζώων, σχέδιο απόφασης της Επιτροπής για την έγκριση της διάθεσης στην αγορά της Ευρωπαϊκής Ένωσης προϊόντων που περιέχουν, αποτελούνται ή παράγονται από γενετικώς τροποποιημένο βαμβάκι 281-24-236x3006-210-23 Η επιτροπή δεν εξέδωσε γνώμη: 14 κράτη μέλη (192 ψήφοι) ψήφισαν υπέρ, 10 κράτη μέλη (87 ψήφοι) ψήφισαν κατά και 3 κράτη μέλη (66 ψήφοι) απείχαν.Συνεπώς, δυνάμει του άρθρου 35 παράγραφος 2 του κανονισμού (ΕΚ) αριθ. 1829/2003 και σύμφωνα με το άρθρο 5 της απόφασης 1999/468/ΕΚ του Συμβουλίου, όπως τροποποιήθηκε με την απόφαση 2006/512/EΚ του Συμβουλίου, η Επιτροπή πρέπει να υποβάλει στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο έχει προθεσμία τριών μηνών για να αποφασίσει με ειδική πλειοψηφία και να ενημερώσει το Ευρωπαϊκό Κοινοβούλιο.2011/0264 (NLE)ΠρότασηΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥγια την έγκριση της διάθεσης στην αγορά τροφίμων που περιέχουν, αποτελούνται ή παράγονται από γενετικώς τροποποιημένο βαμβάκι 281-24-236x3006-210-23 (DAS-24236-5xDAS-21Ø23-5) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου(Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη τη συνθήκη για τη λειτουργία της Ευρωπαϊκής Ένωσης,Έχοντας υπόψη τον κανονισμό (EΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές[1] και ιδίως το άρθρο 7 παράγραφος 3 και το άρθρο 19 παράγραφος 3,Έχοντας υπόψη την πρόταση της Ευρωπαϊκής Επιτροπής,Εκτιμώντας τα ακόλουθα:1.  Στις 22 Ιουνίου 2005 η εταιρεία Dow AgroSciences Europe υπέβαλε στην αρμόδια αρχή των Κάτω Χωρών αίτηση, σύμφωνα με τα άρθρα 5 και 17 του κανονισμού (EΚ) αριθ. 1829/2003, για τη διάθεση στην αγορά τροφίμων, συστατικών τροφίμων και ζωοτροφών, που περιέχουν, αποτελούνται ή παράγονται από βαμβάκι 281-24-236x3006-210-23 («η αίτηση»).2.  Η αίτηση καλύπτει επίσης τη διάθεση στην αγορά άλλων προϊόντων εκτός των τροφίμων και των ζωοτροφών που περιέχουν ή αποτελούνται από βαμβάκι 281-24-236x3006-210-23 για τις ίδιες χρήσεις με οποιοδήποτε άλλο βαμβάκι, εκτός της καλλιέργειας. Συνεπώς, σύμφωνα με το άρθρο 5 παράγραφος 5 και με το άρθρο 17 παράγραφος 5 του κανονισμού (EΚ) αριθ. 1829/2003, η αίτηση περιλαμβάνει τα δεδομένα και τις πληροφορίες που απαιτούνται σύμφωνα με τα παραρτήματα III και IV της οδηγίας 2001/18/EΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ[2] του Συμβουλίου, καθώς και τις πληροφορίες και τα συμπεράσματα της εκτίμησης επικινδυνότητας που διεξήχθη σύμφωνα με τις αρχές του παραρτήματος II της οδηγίας 2001/18/ΕΚ. Περιλαμβάνει επίσης σχέδιο παρακολούθησης για τις περιβαλλοντικές επιπτώσεις σύμφωνα με το παράρτημα VII της οδηγίας 2001/18/ΕΚ.3.  Στις 15 Ιουνίου 2010 η Ευρωπαϊκή Αρχή για την Ασφάλεια των Τροφίμων («EFSA») εξέδωσε ευνοϊκή γνώμη σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Η EFSA έκρινε ότι το βαμβάκι 281-24-236x3006-210-23 είναι εξίσου ασφαλές με το αντίστοιχο μη γενετικώς τροποποιημένο βαμβάκι, όσον αφορά τις πιθανές επιπτώσεις, στην υγεία των ανθρώπων και των ζώων ή στο περιβάλλον. Επομένως, κατέληξε στο συμπέρασμα ότι δεν υπάρχουν στοιχεία που να αποδεικνύουν ότι η διάθεση στην αγορά προϊόντων που περιέχουν, αποτελούνται ή παράγονται από βαμβάκι 281-24-236x3006-210-23 όπως περιγράφεται στην αίτηση («τα προϊόντα») ενδέχεται να έχει δυσμενείς επιπτώσεις στην υγεία των ανθρώπων, των ζώων ή στο περιβάλλον[3].4.  Στη γνώμη της, η EFSA εξέτασε όλα τα συγκεκριμένα ερωτήματα και τις ανησυχίες που διατύπωσαν τα κράτη μέλη στο πλαίσιο της διαβούλευσης με τις εθνικές αρμόδιες αρχές σύμφωνα με το άρθρο 6 παράγραφος 4 και με το άρθρο 18 παράγραφος 4 του κανονισμού αυτού.5.  Στη γνώμη της, η EFSA κατέληξε επίσης στο συμπέρασμα ότι το σχέδιο παρακολούθησης του περιβάλλοντος, το οποίο συνίσταται σε γενικό σχέδιο εποπτείας που υποβλήθηκε από τον αιτούντα, συνάδει με την προβλεπόμενη χρήση των προϊόντων. Ωστόσο, λόγω των φυσικών χαρακτηριστικών των βαμβακόσπορων και των μεθόδων μεταφοράς τους, η EFSA συνέστησε τη λήψη ειδικών μέτρων, στο πλαίσιο της γενικής εποπτείας, με σκοπό τον σχολαστικό έλεγχο της εμφάνισης φυτών άγριου βαμβακιού στις περιοχές στις οποίες είναι πιθανόν να σκορπιστούν σπόροι και να φυτρώσουν φυτά.6.  Το σχέδιο παρακολούθησης που υποβλήθηκε από τον αιτούντα τροποποιήθηκε έτσι ώστε να περιγράφει καλύτερα τις απαιτήσεις παρακολούθησης και να συμμορφωθεί με τη σύσταση της EFSA. Θεσπίστηκαν ειδικά μέτρα για να περιοριστούν οι απώλειες και το σκόρπισμα των σπόρων, καθώς και για την εκρίζωση των αυτοφυών πληθυσμών βαμβακιού.7.  Με βάση το εν λόγω σκεπτικό, θα πρέπει να δοθεί έγκριση για τα προϊόντα.8.  Θα πρέπει να αποδοθεί αποκλειστικός αναγνωριστικός κωδικός σε κάθε ΓΤΟ, όπως προβλέπεται στον κανονισμό (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς[4].9.  Βάσει της γνώμης της EFSA, δεν φαίνεται ότι είναι απαραίτητες πρόσθετες ειδικές απαιτήσεις επισήμανσης, εκτός από εκείνες που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 για τα τρόφιμα, τα συστατικά τροφίμων και τις ζωοτροφές που περιέχουν, αποτελούνται ή παράγονται από βαμβάκι 281-24-236x3006-210-23. Ωστόσο, προκειμένου να εξασφαλιστεί η χρήση των προϊόντων εντός των ορίων της έγκρισης που προβλέπεται από την παρούσα απόφαση, η επισήμανση ζωοτροφών που περιέχουν ή αποτελούνται από τον ΓΤΟ και άλλων προϊόντων εκτός των τροφίμων και των ζωοτροφών που περιέχουν ή αποτελούνται από τον ΓΤΟ, για τα οποία ζητείται έγκριση, θα πρέπει να συμπληρώνεται με σαφή ένδειξη ότι τα εν λόγω προϊόντα δεν πρέπει να χρησιμοποιούνται για σκοπούς καλλιέργειας.10.  Το άρθρο 4 παράγραφος 6 του κανονισμού (EΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς και για την τροποποίηση της οδηγίας 2001/18/ΕΚ[5] προβλέπει απαιτήσεις επισήμανσης για τα προϊόντα που αποτελούνται από ΓΤΟ ή περιέχουν ΓΤΟ. Οι απαιτήσεις ιχνηλασιμότητας για τα προϊόντα που περιέχουν ή αποτελούνται από ΓΤΟ καθορίζονται στις παραγράφους 1 έως 5 του άρθρου 4 και για τα τρόφιμα και τις ζωοτροφές που παράγονται από ΓΤΟ καθορίζονται στο άρθρο 5 του εν λόγω κανονισμού.11.  Ο κάτοχος έγκρισης θα πρέπει να υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης όσον αφορά τις επιπτώσεις στο περιβάλλον. Τα αποτελέσματα αυτά θα πρέπει να υποβάλλονται σύμφωνα με την απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, με σκοπό τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου[6]. Η γνώμη της EFSA δεν δικαιολογεί την επιβολή ειδικών όρων ή περιορισμών για τη διάθεση στην αγορά και/ή ειδικών όρων ή περιορισμών για τη χρήση και τον χειρισμό, συμπεριλαμβανομένων των απαιτήσεων παρακολούθησης της χρήσης του τροφίμου και της ζωοτροφής μετά τη διάθεση στην αγορά, ή ειδικών όρων για την προστασία ιδιαίτερων οικοσυστημάτων/περιβάλλοντος και/ή γεωγραφικών περιοχών, όπως ορίζεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 του κανονισμού (EΚ) αριθ. 1829/2003.12.  Το σύνολο των πληροφοριών που αφορούν την έγκριση των προϊόντων θα πρέπει να καταχωριστούν στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003.13.  Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με τις διατάξεις του άρθρου 9 παράγραφος 1 και του άρθρου 15 παράγραφος 2 στοιχείο γ) του κανονισμού (EΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τη διασυνοριακή διακίνηση γενετικώς τροποποιημένων οργανισμών[7].14.  Ο αιτών υπέβαλε τη γνώμη του σχετικά με τα μέτρα που προβλέπονται στην παρούσα απόφαση.15.  Η μόνιμη επιτροπή για την τροφική αλυσίδα και την υγεία των ζώων δεν διατύπωσε γνώμη εντός της προθεσμίας που καθορίστηκε από τον πρόεδρό της,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1 Γενετικώς τροποποιημένος οργανισμός και αποκλειστικός αναγνωριστικός κωδικόςΣτο γενετικώς τροποποιημένο βαμβάκι (Gossypium hirsutum) 281-24-236x3006-210-23, όπως ορίζεται στο στοιχείο β) του παραρτήματος της παρούσας απόφασης, αποδίδεται ο αποκλειστικός αναγνωριστικός κωδικός DAS-24236-5xDAS-21Ø23-5, όπως προβλέπεται από τον κανονισμό (ΕΚ) αριθ. 65/2004.Άρθρο 2ΈγκρισηΤα ακόλουθα προϊόντα εγκρίνονται για τους σκοπούς του άρθρου 4 παράγραφος 2 και του άρθρου 16 παράγραφος 2 του κανονισμού (ΕΚ) αριθ. 1829/2003, σύμφωνα με τους όρους που προβλέπονται στην παρούσα απόφαση:(α) τρόφιμα και συστατικά τροφίμων που περιέχουν, αποτελούνται ή παράγονται από βαμβάκι DAS-24236-5xDAS-21Ø23-5·(β) ζωοτροφές που περιέχουν, αποτελούνται ή παράγονται από βαμβάκι DAS-24236-5xDAS-21Ø23-5·(γ) προϊόντα, εκτός των τροφίμων και των ζωοτροφών, που περιέχουν ή αποτελούνται από βαμβάκι DAS-24236-5xDAS-21Ø23-5·για τις ίδιες χρήσεις όπως οποιοδήποτε άλλο βαμβάκι, εκτός της καλλιέργειας.Άρθρο 3Επισήμανση1. Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (EΚ) αριθ. 1830/2003, η «ονομασία του οργανισμού» είναι «βαμβάκι».2. Η διατύπωση «δεν προορίζεται για καλλιέργεια» αναγράφεται στη σήμανση και στα συνοδευτικά έγγραφα των προϊόντων που περιέχουν ή αποτελούνται από βαμβάκι DAS-24236-5xDAS-21Ø23-5, όπως αναφέρεται στο άρθρο 2 στοιχεία β) και γ).Άρθρο 4Παρακολούθηση των περιβαλλοντικών επιπτώσεων1. Ο κάτοχος έγκρισης εξασφαλίζει την κατάρτιση και την εφαρμογή του σχεδίου παρακολούθησης για τις περιβαλλοντικές επιπτώσεις, όπως ορίζεται στο στοιχείο η) του παραρτήματος.2. Ο κάτοχος της έγκρισης υποβάλλει στην Επιτροπή ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με την απόφαση 2009/770/ΕΚ της Επιτροπής.Άρθρο 5Κοινοτικό μητρώοΟι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 του κανονισμού (ΕΚ) αριθ. 1829/2003.Άρθρο 6Κάτοχος της έγκρισηςΟ κάτοχος της έγκρισης είναι η εταιρία Dow AgroSciences Europe, Ηνωμένο Βασίλειο, που αντιπροσωπεύει την Mycogen Seeds, Ηνωμένες Πολιτείες.Άρθρο 7Διάρκεια ισχύοςΗ παρούσα απόφαση ισχύει για περίοδο δέκα ετών από την ημερομηνία έκδοσής της.Άρθρο 8ΑποδέκτηςDow AgroSciences Europe, European Development Centre, 3 Milton Park, Abingdon, Oxon OX14 4RN, Ηνωμένο ΒασίλειοΒρυξέλλες,Για το ΣυμβούλιοΟ Πρόεδρος  ΠΑΡΑΡΤΗΜΑ(α) Αιτών και κάτοχος έγκρισης:Ονομασία: Dow AgroSciences EuropeΔιεύθυνση: European Development Centre, 3 Milton Park, Abingdon, Oxon OX14 4RN, Ηνωμένο Βασίλειο(β) Ονομασία και χαρακτηριστικά των προϊόντων:(1) τρόφιμα και συστατικά τροφίμων που περιέχουν, αποτελούνται ή παράγονται από βαμβάκι DAS-24236-5xDAS-21Ø23-5·(2) ζωοτροφές που περιέχουν, αποτελούνται ή παράγονται από βαμβάκι DAS-24236-5xDAS-21Ø23-5·(3) προϊόντα, εκτός των τροφίμων και των ζωοτροφών, που περιέχουν ή αποτελούνται από βαμβάκι DAS-24236-5xDAS-21Ø23-5 για τις ίδιες χρήσεις όπως οποιοδήποτε άλλο βαμβάκι, εκτός της καλλιέργειας.Το γενετικώς τροποποιημένο βαμβάκι ( Gossypium hirsutum ) DAS-24236-5xDAS-21Ø23-5, όπως περιγράφεται στην αίτηση, εκφράζει τις πρωτεΐνες Cry1Ac και Cry1F που προσφέρουν προστασία από ορισμένα επιβλαβή λεπιδόπτερα και την πρωτεΐνη PAT, που χρησιμοποιείται ως δείκτης επιλογής και προσδίδει αντοχή στο ζιζανιοκτόνο «γλυφοσινικό αμμώνιο».(γ) Επισήμανση:(1) Για τους σκοπούς των ειδικών απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (EΚ) αριθ. 1830/2003, η «ονομασία του οργανισμού» είναι «βαμβάκι»·(2) Η διατύπωση «δεν προορίζεται για καλλιέργεια» αναγράφεται στη σήμανση και στα συνοδευτικά έγγραφα των προϊόντων που περιέχουν ή αποτελούνται από βαμβάκι DAS-24236-5xDAS-21Ø23-5, όπως αναφέρεται στο άρθρο 2 στοιχεία β) και γ) της παρούσας απόφασης.(δ) Μέθοδος ανίχνευσης:-  Ποσοτικοποιημένη εξειδικευμένη μέθοδος πραγματικού χρόνου που βασίζεται στην PCR (αλυσιδωτή αντίδραση πολυμεράσης) για το βαμβάκι DAS-24236-5xDAS-21Ø23-5·-  Επικυρωμένη στους σπόρους από το κοινοτικό εργαστήριο αναφοράς που ιδρύθηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση: http://gmo-crl.jrc.ec.europa.eu/statusofdoss.htm·-  Υλικό αναφοράς: ERM®-BF422 που διατίθεται μέσω του Ινστιτούτου Υλικών και Μετρήσεων Αναφοράς (IRMM) του Κοινού Κέντρου Ερευνών (ΚΚΕρ) της Ευρωπαϊκής Επιτροπής, στο δικτυακό τόπο https://irmm.jrc.ec.europa.eu/rmcatalogue(ε) Αποκλειστικός αναγνωριστικός κωδικός:DAS-24236-5xDAS-21Ø23-5(στ) Απαιτούμενες πληροφορίες σύμφωνα με το παράρτημα ΙΙ του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιολογική ποικιλότητα:Οργανισμός Ελέγχου της Βιοασφάλειας, αριθ. εγγραφής: βλέπε [συμπληρώνεται κατά την κοινοποίηση ].(ζ) Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων:Δεν απαιτείται.(η) Σχέδιο παρακολούθησης:Σχέδιο παρακολούθησης περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.[Σύνδεσμος: σχέδιο που έχει δημοσιευτεί στο διαδίκτυο ](ι) Απαιτήσεις παρακολούθησης μετά τη διάθεση στην αγορά για να χρησιμοποιηθεί το τρόφιμο για κατανάλωση από τον άνθρωπο:Δεν απαιτείται.Σημείωση: οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του κοινοτικού μητρώου των γενετικώς τροποποιημένων τροφίμων και ζωοτροφών.[1] ΕΕ L 268 της 18.10.2003, σ. 1.[2] ΕΕ L 106 της 17.4.2001, σ. 1.[3] http://registerofquestions.efsa.europa.eu/roqFrontend/questionLoader?question=EFSA-Q-2010-00863[4] ΕΕ L 10 της 16.1.2004, σ. 5.[5] ΕΕ L 268 της 18.10.2003, σ. 24.[6] ΕΕ L 275 της 21.10.2009, σ. 9.[7] ΕΕ L 287 της 5.11.2003, σ. 1.